
Krvavi okršaji zbili su se već 4. IV, na Uskrs, 1847. Sljedećeg dana sukobi su nastavljeni. Tada su na 
crmničko bojište već bili prispjeli Đorđije Petrović, viceprezident Senata i serdar Milo Martinović, s 
perjanicima, mada je tada u Crmnici već bilo koncentrisano 2.000 Crnogoraca, spremnih da pod komandom 
viceprezidenta povrate pokolebani duh kod Crmničana palih pod uticaj vezirove propagande. Protiv 
crnogorske vojske vezir je bio angažovao 3 - 4.000 vojnika, ne računajući crmničke buntovnike. Za razliku od 
crnogorskih odreda, vezirova vojska i vezirovi saradnici bili su dobro opremljeni i oružjem i municijom. Kako 
je Njegoš obavijestio Gagića 6. IV 1847, crnogorski oružani odredi su prvo napali na Boljeviće. Poslije 
upornog boja pošlo im je za rukom da iz Boljevića istjeraju protivnika. U subotu su Crnogorci imali 19 mrtvih 
i 20 ranjenih, dok su protivnici imali 60 mrtvih i ranjenih. To je bio krvavi bilans, koji je više učvrstio 
Njegoševu vlast nego što ju je oslabio. 

O okršajima u Crmnici u aprilu 1847. Njegoš je ispjevao deseteračku pjesmu Kula Đurišića (10/22. IV 1847). 
Na samom kraju pjesme vladika je istakao podatak da je u boju s obije strane bilo „okolo sto dvadeset 
mrtvijeh i ranjenijeh”, a da su Crnogorci zaplijenili dosta „dzebane turske u kulama”. 

Ubrzo poslije okršaja u Crmnici došlo je na Cetinje 200 Crmničana. Senat je izdao naredbu da se dvadeset 
odmah veže u lance i baci u tamnicu, ali su ubrzo zatim pušteni. Senat je uporno smatrao da se treba držati 
nepokolebljive državne strogosti. 

Iako je doživio poraz u borbama protiv crnogorskih odreda, Osman-paša nije želio da miruje. Po savjetu 
Markiše Plamenca donio je odluku da utvrdi malo ostrvo u blizini sela Godinja - Grmožur. Cilj mu je očevidno 
bio da po svaku cijenu stavi pod potpunu kontrolu saobraćaj na jezeru. Krajem jula (24. i 25) došao je 
lađama na Grmožur veliki broj turskih zidara da podižu utvrđenje. Štitile su ih nekoliko naoružane lađe. Kula 
na Grmožuru bila je sasvim gotova 17. jula. Na njoj su postavljeni jedan osamnaestofuntni i dva 
šesnaestofuntna topa. Oko Grmožura su stalno plovile tri naoružane lađe. 

Utvrđenje na Bescu 


Njegoš je na vrijeme uočio da je surovi postupak s crmničkim odmetnicima nanio Crnoj Gori velike štete. 
Zbog toga je u julu uputio u Crmnicu prezidenta Senata, a ovlašćenjem da preduzme sve što nađe da je u 
interesu Crne Gore. Pero je pošao u Brčele sa šest senatora, osam perjanika i 20 drugih pratilaca. Odmah je 
izdao naredbu da se svi muškarci crmničkih sela okupe od 12. do 14. jula i da otpočnu izgradnju utvrđenja 
kod Vira Crmničkog, na brdu Kariću, koje je nazvao Besac. Kad je utvrđenje bilo gotovo, na njega je postavio 
dva topa zaplijenjena na Zabljaku 1835, dva što ih je Njegoš dobio od Mihaila Vučetića iz Trsta, dva kupljena 
u Boki Kotorskoj, kao i dva manja topa koja su se nalazila ispred Biljarde na Cetinju. Pero je imao namjeru 
da u novoj tvrđavi smjesti stalnu posadu od pedeset pandura. 

Pero Tomov je bio ovlašćen da pobunjenim Plamencima izjavi da će svi biti pomilovani, ukoliko izrazre 
pokornost vladici. Izuzetak od pomilovanja napravljen je prema Markiši Plamencu. On nije napuštao Crmnicu, 
već se stalno nalazio ili na Lesendru ili na Vranjinji, dok početkom novembra nije ubijen od strane jednog 
Krnjičanina. Tu su vijest objavile i „Srbske Novine”. 

Kad je u krvi ugušena pobuna u Crmnici, čiji je glavni kolovođa bio Markiša Plamenac, Njegoš je počeo da 
sređuje stanje u zemlji poremećeno djelatnošću Osman-paše. Vladika je ocijenio da će najbolji metod za 
stišavanje uznemirenosti biti ako se krivcima progleda kroz prste. Mnogima je oprostio zbog toga što su i 
1846. i 1847. bile takve godine da je u zemlji vladala „velika glad i muka“. Vladika je ipak smatrao da se ne 
može tako gledati kroz prste onima što su primali oružje, prah i olovo da ratuju protiv svoje braće. Tako je 
postupio i njegov Praviteljstvujušči senat u procjeni krivice Todora, Jovana i Miloša Mušikina. Senat je ocjenio 
da senator Todor Mušikin, njegov sin Jovan i brat Miloš Mušikin treba da budu strijeljani. Kazna je izvršena, 
na Njegošev zahtjev, ne pred Vlaškom crkvom, gdje se to obično činilo, već pred Biljardom, da bi vladika 
posmatrao sa prozora takvu egzekuciju. Ova presuda nije bila rezultat vladičine prijeke naravi, koliko 
nepokolebljive želje Praviteljstvujuščeg senata, svih njegovih članova, da se vinovniku jednog pokreta, i to 
senatoru, izrekne egzemplarna kazna za djelo koje je ugrozilo narodnu egzistenciju, degradiralo ugled i 
autoritet centralne zemaljske institucije i bacilo ljagu na ratnu tradiciju zemlje i naroda. 


Dodirivanje neba 


Istorija se na dosta grub način poigrala sudbinom Crne Gore 1846-1847. Tada su se na planu 
spoljnopolitičkih odnosa s neposrednim susjedima odigrali događaji koji su joj direktno ugrožavali državni 
opstanak, dok je na planu kulturno-književnog života i duhovnog uspona Crna Gora tada dodirnula nebo. 
Njezin vladar i genijalni pjesnik vratio se 1847. iz Beča, baš u trenutku kad se zemlja nalazila na vrhuncu 
krize. Sa sobom nije donio nikakve eksplozivne naprave, ili druga ubojna sredstva, o čemu je prethodne, 
1846, godine sanjario, maštao i pregovarao u prijestonici Monarhije, već nešto mnogo snažnije od svih 
ubojnih sredstava - komplete štampanog Gorskog vijenca. To je bilo drugo djelo iz njegove velike trilogije, 
spjev koji je predstavljao crnogorsku Ilijadu. Crnogorski narod je odmah prihvatio vladičino djelo kao 
istorijsku odu slobodi, crnogorskoj oslobodilačkoj borbi, njenom heroizmu, ljudskoj pravdi i ljudskom moralu. 
Gorski vijenac je iskazao umjetničku istinu o crnogorskoj nacionalnoj i nacionalno-oslobodilačkoj revoluciji, 
tako da djeluje mnogo ubjedljivije nego da je u pitanju djelo pisano naučno-istorijskim jezikom. Stoga su 
Crnogorci ubrzo počeli da uče napamet stihove i strofe iz ovog djela, pogotovo one što imaju pjesničko- 
gnomski karakter. Za interpretaciju Njegoševog najznačajnijeg djela crnogorskom narodu nije bila potrebna 
pomoć ni književne istorije ni književne teorije. 


ODJEK EVROPSKE REVOLUCIJE 1848 - 1849. U NJEGOŠEVOJ CRNOJ GORI 


Kad su u februaru 1848. događaji u revolucionarnom Parizu doveli do radikalnih društveno-ekonomskih 
promjena, donesen je novi ustav i proglašena Druga republika, samo su upućeniji posmatrači očekivali da će 
se socijalno - politički zahtjevi revolucionarnog Pariza prenijeti takvom brzinom i sa takvom snagom i na 
druge evropske zemlje, u prvom redu na Italiju, Austriju i Njemačku. Tako su velike socijalne i politička 
previranja, koja su počela da potresaju dio evropskih zemalja, zahvatila brzo i neke jugoslovenske oblasti 
pod vlašću Monarhije. Previranja su imala najsnažniji odjek u hrvatskim zemljama i u Vojvodini. Velika 
martovska skupština održana u Zagrebu (25. III 1848) postavila je jasne zahtjeve za ukidanje feudalnih 
stega i za uspostavljanje “jednakosti sviju bez razlike staleža i vjere pred sudom." 

Slični istorijski procesi odvijali su se u Vojvodini. Mada je starješinski elemenat u Vojvodini i sam strahovao 
od radikalnih revolucionarnih zahtjeva, na majskom saboru u Sremskim Karlovcima je izglasana odluka o 
osamostaljenju Srpske Vojvodine, kao posebne državno-pravne oblasti u sastavu habzburške državne 
tvorevine, očekujući jasno naznačenje državno-pravnih veza sa Trojednom kraljevinom Hrvatskom, 
Slovenijom i Dalmacijom“. 

Dok su se ređali značajni događaji u hrvatskim zemljama i Vojvodini, i u nekadašnjoj državi Svetog Marka 
(Veneciji) proglašena je republika, na čijem je čelu zauzeo vidnu poziciju Nikola Tomazeo. Taj krupan događaj 
u zemlji nekadašnje Sinjorije, podstakao je narodnu znatiželju u Dalmaciji, Dubrovniku i Boki Kotorskoj. 
Među Bokeljima je nastalo komešanje. Kao i nekad ranije, za vladvine Petra I, Bokelji su se izdijelili na 
nekolike struje. Jednu su činilo pristalice oslonca na Austriju, dok su drugu predstavljali oni koji su htjeli čvrst 
savez sa Njegoševom Crnom Gorom. Velik dio žitelja Boke Kotorske zastupao je mišljenje da treba po svaku 
cijenu ostvariti vezu sa vlastima obnovljene republike u Mlecima. Sam Tomazeo je smatrao da se Njegoš 
pretjerano miješa u narodne poslove u Boki Kotorskoj i to mu je na neki način saopštio u pismu od 31. III 
1848. Krajem aprila, Njegoš je Tomazeu odovorio da je bokeško stanovništvo uvijek smatrao dijelom 
jedinstvenog etničkog i narodnog organizma s crnogorskim narodom, da nikad među njima nije pravio razliku 
i da je vazda bio spremna da se za njihovu sudbinu zauzme, kao da je bio u pitanju i narod crnogorski. 


Proglas Bokeljima 


Krajem maja 1848. vladika je prosudio da mu dužnost vladara crnogorskog nalaže obavezu da se javnom 
riječju obrati i Bokeljima i Dubrovčanima. Vladika je tada izdao jedan proglas, štampan u 500 primjeraka u 
državnoj knjigopečatnji. Za proučavanje Njegoševih koncepcija u burnim danima velike evropske revolucije 
proglas ima izuzetno značenje. Polazeći od uvjerenja da Bokelji i Dubrovčani treba da budu “srcem i dušom 
privrženi svojoj narodnosti", Njegoš je smatrao da im to nalaže obavezu da budu "sasvim vjerni i poslušni 
Jelačiću“, "svomu jedinoplemenom banu od trojedne kraljevine“. Njegošev proglas ima i jedan zastrašujući 
ton. Naime, u slučaju da Bokelji i Dubrovčani pokažu da su "nevjerni svojem banu“, nastavlja dalje vladika - 
"znadite čisto, mi ćemo postati vaši zakleti neprijatelji“. Istovremeno, vladika nije propustio da saopšti svojim 
sunarodnicima da bi “u slučaju napadanja kakvog neprijatelja na vas” crnogorski narod bio spreman “vama 
na pomoć priteći i za vašu slobodu ujedno našu krv proliti." 

Istih dana kad je publikovao proglas Bokeljima, vladika im je uputio i posebnu poslanicu, sličnu onima koje 
im je nekad slao njegov veliki stric. U tom zanimljivom dokumentu, vladika je samo ponovio istorijski fakat 
potvrđen zajedničkom prolivenom krvlju na mnogim bojištima protiv Turaka i Napoleonovih trupa. 

Vladika je, naime, na njemu svojstven način, rezimirao odnose Crne Gore i Boke riječima: 

"Boka je i Crna Gora tako spojena kao duša i tijelo, jedan narod i duh, jedan običaj i jezik, i jedan 
bez drugoga ne može živjeti ni umrijeti,_i zato vas ja u srcu ne razlikujem od Crnogoraca, i gotov 
sam vazda zlo i dobro dijeliti". Završavajući poslanicu, vladika je preporučio Bokeljima: "da se svojemu 
ćesaru pokorite kao pravi sinovi svojemu ocu”. Na kraju je dopustio sebi da iskaže jednu grubu prijetnju, koja 
ni u kom slučaju nije odgovarala njegovoj poziciji državnika i ugledu velikog književnog stvaraoca. Naime, u 
slučaju da ne poslušaju njegove preporuke, saopštio im je da će im biti - ,grđi no Turčin". 

Na Njegoševa legitimistička upozorenja praćena dosta neodmjerenim riječima, predstavnici bokeljskih 
opština odgovorili su 1/13. VI 1848. u dosta smirenom tonu, ističući istorijsku činjenicu da oni pripadaju 
slavenosrpskoj narodnosti i da će, držeći se takvog nacionalno-političkog polazišta, vazda biti vjerni 
jugoslovenskoj ideji, računajući, pri tome, da će ostati da žive i dalje pod štitom ćesarskim , ali bez 
negativnog upliva bilo koje druge narodnosti, misleći, prije svega, na italijansku, mađarsku i austrijskiu. 














Slaganja i neslaganja 


Austrijske vlasti su s pojačanom pažnjom pratile tok političkih strujanja u Boki Kotorskoj i u Dubrovačkoj 
oblasti. Pošto su pouzdano saznale da je u tim strujanjima bio i te kako angažovan i vladika crnogorski, 
okružni poglavar u Kotoru Eduard Grij zatražio je od Njegoša podrobnioja objašnjenja o tome. Na to mu je 
vladika odgovorio 1. VI 1848. jednim dosta kratkim razjašnjenjem, zamjerivši mu što njegov proglas 
Bokeljima i Dubrovčanima i njegovu poslanicu Bokeljima nije dobro shvatio i protumačio. Vladika je 
uvjeravao Grija u to da je, kao crnogorski vladar, uvijek gajio prijateljska ,čuvstva" prema ,praviteljstvu 
austrijskome“. 

U Crnoj Gori je narod s pažnjom pratio događaje u Hrvatskoj i Vojvodini. Svako ko je poznavao način 
rezonovanja crnogorskog vladara morao je pretpostaviti da su nacionalnoromantičarske tirade, upućivane sa 
Cetinja, ugledale svijeta vjerovatno i pod uticajem Njegoševim. A kako i neće, kad se u tim interesantnim 
nacionalnopatetičnim tekstovima susretale i misli da se ,jugoslovenstvo sve zajedno drži i onda će tek biti 
narod poznat, narod slavan i veliki", narod ,državan". Nema sumnje, širenju takvog tona o zbivanjima koja su 
se širila po jugoslovenskim zemljama pod vlašću Habzburgovaca dosta je doprinosio Milorad Medaković. On 
je za ,Srpske novine“ u septembru 1848. pisao sa Cetinja da je vladika crnogorski, ,dični vladalac ponositog i 
ratobornog naroda”, izrazio spremnost da uputi nekoliko stotina Crnogoraca u pomoć svojoj braći u Hrvatskoj 
i Vojvodini. U pismu Vuka Popovića Vuku Karadziću s početka septembra 1848. govori se o vladičinoj namjeri 
da uputi 1.000 Crnogoraca, a krajem oktobra ruski konzul u Dubrovniku Gagić izvijestio je Azijatski 
departman Ministarstva inostranih poslova Rusije da je vladika crnogorski namjeravao da pošalje u pomoć 
banu Jelačiću 3.000 Crnogoraca. Odjek ove vijesti izazivao je i ne malu zabrinutost austrijskih vlasti u Zadru i 
Kotoru, te je vladika krajem novembra 1848. bio prinuđen da obavijesti grofa Turskog ,da su Crnogorci 
spremni da budu u pomoći svojoj braći Hrvatima, jedno po jednoplemenosti, a drugo po njihovoj prirodnoj 
naklonosti vojničke trudove snositi“. Sudeći o pokretu Hrvata, vladika je isticao značenje činjenice što su 
narodi u Hrvatskoj „naklonjeni k narodnosti i k poretku”. Oduševljen takvim pokretom, vladika je nastavljao 
da objašnjava grofu Turskom svoja politička osjećanja, napominjući da „ako ustanak Srbah i Hrvatah ne bi 
bila slijepa neka potstreka, koja bi na opšte naše poruganije pred svijetom služila“. Kad bi ,ovo posljednje 
bilo - nastavlja dalje vladika - Bože me sačuvaj, od toga učastija, tada bih ja njih za najposljednji narod u 
svijetu držao“. 

Ban Jelačić je odgovorio vladici iz svog stana u Beču, zahvaljujući mu na pomoći, na što je vladika 
odgovorio krajem decembra. 

Ponuda Vojvođanima 


S posebnim političkim žarom Njegoš je pratio razvoj srpskog pokreta u Vojvodini. Vladika je najistaknutije 
prvake srpskog pokreta nagradio (Stratimirovića, Knićanina) Obilića medaljom. Bio je spreman da u 
Vojvodinu pošalje 2.000 Crnogoraca za pomoć u borbi protiv Mađara. U tom smislu srpski ministar inostranih 
poslova trebalo je da osigura uslove za prelazak Crnogoraca preko Hercegovine i Srbije u Vojvodinu. Kako se 
iz nekih izvora da zaključiti, s vladikom je tada uspostavio vezu i srpski knez Mihailo, pismom upućenim 
posredstvom Milorada Medakovića. Tako je kod Njegoša svakim danom snažila misao o neposrednom 
učešću Crne Gore i Crnogoraca u pokretu što su ga, u stvari, podstakli francuski revolucionarni događaji i na 
samom početku 1848. Ideje nacionalnog jugoslovenskog preporoda nijesu mu dozvoljavale da o tim 
događajima sudi na način kako su ih tretirali oni koji su njihovu suštinu procjenjivali iz drugih uglova 
gledanja, smatrajući da određujuće činioce svakog progresa treba tražiti u sferi društveno-ekonomske 
osnovice. 

U godinama burne evropske revolucije 1848 - 1849. Njegoša su morile mnoge brige, te je jednog trenutka 
početkom avgusta 1848. ponovo uputio apel ruskom državnom kancelaru Karlu Vasiljeviču Nesljerodeu da 
"izradi dozvolu kod mog visokog pokrovitelja da dođem u Petrograd da visokom carskom prijestolu prikažem 
prijeku potrebu ovog gorskog naroda“. Završavajući ovu molbu Neseljrodeu, vladika je otvoreno izjavio: 
"Neka bi samo dao Bog da ovo malo ali viteško pleme uzmogne pokazati do kakvog je stepena privrženo 
velikom monarhu velikog plemena". Tu je privrženost vladika najbolje potvrdio i u pismu grofu A. F. Orlovu od 
2. juna 1849, u kome je na direktan način iskazao svoje jednostrano istorijsko-političko usmjerenje u velikim 
i radikalnim zahtjevima evropske revolucije. Ističući fakat da "moj visoki pokrovitelj sprema vojsku da ugasi 
plamen bune što je buknuo u Ugarskoj“, vladika je isticao: "Zato se obraćam Vama, grofe Orlove, kao osobi 
bliskoj velikom monarhu da mi kod moćnog imperatora izradite dozvolu da krenem sa četiri do pet hiljada 
Crnogoraca i da se sjedinim s vašom vojskom protiv Mađara. 


Istorijske zablude 


Vladičine istorijske zablude su ovim riječima potvrđene na način kome nijesu potrebna objašnjenja. Njegoš 
nije kao politički mislilac mogao na prostoru i u vremenu u kome je djelovao doći do saznanja da je njegov 
zaštitnik i pokrovitelj Nikolaj I služio interesima najgrublje evropske revolucije, da je bio žandarm evropske 
kontrarevolucije 1848 - 1849. 

Kad su u Boki Kotorskoj, posebno u Grblju, izbili naredi, izazvani prije svega revoltom neopravdanog 
oporezivanja (desetine i kućarine) i kad je došlo do oružanih posezanja, pala je sumnja na Njegoša da je bio 
dosta ravnodušan prema tome što su žitelji njegove države s oružjem prilazili Grbljanima u pomoć. Na 
mnoge proteste vladika je odgovarao izjavama solidarnosti s legitimističkom politikom bečke vlade. U tome 
smislu od odgovorio je grofu Stadionu, izjavljujući mu da je crnogorski vladar ,najviše neprijatelj anarhije, 
koja je gora nego kuga, ta je mene anarhija više glavobolje dala no ikome u Evropi". Vladika je na sličan 
način odgovorio na prigovore bana Jelačića zbog crnogorskih solidarnih radnji prema Bokeljima. 


Veze sa Srbijom 


Političke veze Crne Gore sa Srbijom nijesu prekidane od onog trenutka kad se Srbija konstituisala kao 
autonomna knjaževina. Utemeljivači crnogorske države i Petar I i Petar II su znali šta predstavljaju te spone 
za sudbinu i jednog i drugog naroda. Dok je Petar I, njegujući saradnju, uvijek vodio računa da se sačuva 
potpuni individualitet Crne Gore u svim vidovima koordiniranih radnji sa Srbijom, Njegoš je težio da se svi 
zajednički potezi podrede jednom cilju i bio spreman da prihvati preporuke da se iz jednog centra rukovodi 
planovima za oslobođenje porobljenih jugoslovenskih naroda. U vrijeme kad Njegoša počinju da more 
opštejugoslovenske brige, neposredno poslije četrdesetih godina XIX stoljeća, u Srbiji je razrađen jedan plan 
za narodno oslobođenje, poznat pod nazivom ,Načertanije“ (1844), čiji je autor bio jedan od najdarovitijih 
srpskih državnika XIX stoljeća - Ilija Garašanin. Tekst toga dokumenta pisan je pod uticajem poljske 
nacionalno-revolucionarne emigracije, a na njemu su direktno sarađivali Franjo Zah i srpski ministar Avram 
Petronijević. Tekst ,Načertanija“ pisan je pod neposrednim uticajem ideja Adama Čartorijskog, istaknutog 
poljskog nacionalnog revolucionara, koji je tada smatrao da Srbija treba „da sebi izradi jedan plan za 

budućnost. Ona treba da traži da se proširi, ako ne misli da izgubi svoj opstanak usljed događaja koji prijete 
Turskom carstvu". Po ocjeni Čartorijskog, Srbija je bila dužna da ,upravi“ svoje poglede „Prema slovenskim 
narodima, koje ona treba u budućnosti da okupi oko sebe, kao i prema narodima čijoj emancipaciji ona treba 
da doprinese. Srbija je opkoljena bratskim narodima, od kojih su jedni, kao i ona, potčinjeni Turskoj, dok su 
drugi potčinjeni Austriji“. Ko iole poznaje balkansku istoriju XIX i XX stoljeća zapaziće da je ove proročanske 
misli Adama Čartorijskog potvrdila istorija svih srpskih vladajućih garnitura, od trenutka kad su 1844. ove 
misli postale ideja vodilja srpske spoljne politike. Nema sumnje, na autora ,Načertanija" je mogla da utiče i 
jedna teško objašnjiva koncepcija Vuka Stefanovića Karadzića, izložena još 1833. u poznatom članku (,,Srbi 
svuda..."),_u kome se izlaže ideja da u srpsku buduću državnu tvorevinu treba da uđu sve zemlje, gdje ima 
jednog Srbina. A samo ,Načertanije“, kao politički dokumenat prvog_reda, nije bilo publikovano sve do 1906, 
ali su njegove osnovne ideje vodilje bile poznate svim istaknutim srpskim političarima od 1844-1906. 














Banova svjedočenja 


Njegošu nije bio poznat tekst ,Načertanija", iako je, sticajem okolnosti, neke Garašaninove saradnike, koji su 
nesumnjivo znali za tekst, primao na Cetinju i vodio sa njima zanimljive razgovore upravo o pitanjima o 
kojima je ,Načertanije" predstavljalo jedan od nezaobilaznih istorijskih izvora. Jedna od tih ličnosti bio je i 
Matija Ban, rodom Dubrovčanin, svršeni bogoslov i raspop, koji je kasnije postao i učitelj francuskog jezika, a 
doputovao u Beograd 1844, upravo u trenutku, kad je Garašanin i sastavio svoje ,Načertanije“. Ban je 
boravio i na Cetinju baš 1848, kad se, po uputstvima iz Beograda, susrio i s mitropolitom Rajačićem u 
Karlovcima i sa banom Jelačićem u Zagrebu. U Beogradu se znalo da su to upravo najistaknutije političke 
figure, od čijeg je djelovanja mogao da zavisi i dalji razvoj događaja na Balkanu. 





Matija Ban 


Banova svjedočenja o tim razgovorima su zanimljiva, čak i dragocjena kad su u pitanju neki problemi iz 
kompleksa nacionalno-revolucionarnog pokreta na Balkanu, mada neka kazivanja nijesu pouzdana, o čemu je 
moderna istoriografija već iznijela svoje kritičke zamjerke. Neka Banova saopštenja iz razgovora s vladikom 
nijesu sasvim sigurna, bez obzira na to što je vladika mogao nešto slično i da kaže, a o vladičinim 
rasuđivanjima o zvaničnoj politici Rusije nijesu neinteresantna, ali ni tako pouzdana da ih možemo mirne 
duše uzeti kao izvor za ocjenu vladičinog stava prema ruskoj zvaničnoj politici. 

Ma koliko se Njegoš u razgovorima s predstavnicima srpske vlade i izaslanicima vladajućih krugova iz 
Beograda u mnogo čemu slagao, u suštini su vladičina gledanja na red stvari na Balkanu bila drugačija od 
onoga kako su Garašanin i vladajući krugovi Srbije gledali na tok prilika na jugoslovenskom dijelu Balkana 
sredinom XIX stoljeća. 

Malo je ko od jugoslovenskih političkih mislilaca sredinom XIX stoljeća rezonovao o položaju pojedinih naroda 
na Balkanu u doba velikog nacionalnog preporoda, kakoje to činio i Njegoš i u Gorskom vijencu i u svojoj 
zanimljivoj i znamenitoj prepisci. Vladika je smatrao da je sudbina svih jugoslovenskih naroda najviše zavisila 
od stepena njihovog nacionalnog-političkog razumijevanja i jedinstva što ga budu postigli u vrijeme borbe za 
emancipaciju. Samo tako zbliženi i sjedinjeni identičnim političkim ciljevima mogli su očekivati da će postići 
ostvarenja slična onima koja su ih već uživale stare građanske države u Evropi. Vladika je, istovremeno, prvi 
naš politički mislilac koji je na neponovljiv način objasnio suštinu crnogorskog nacionalnog individualiteta, 
pokušavajući, koliko je mogao i umio, da objasni njegove istorijske korijene, njegovo narodno biće i njegovu 
samosvijest. On je to učinio, prije svega, poetskom riječju, a samo djelimično svojom prepiskom. Njegovi su 
sudovi neoborivi, posebno oni o naravi, običajima, navikama, vjerovanjima, pravima i kulturnim shvatanjima, 
o obavezama i djelovanjima u bratstveničkim i plemenskim zajednicama, o duhovnim sponama s drugim 
narodima Balkana, prije svega sa srpskim narodom i njegovim oslobodilačkim pokretom. 


Bolesnik sa Bosfora 


Njegošev umjetnički postupak u prikazu suštine etičkih načela, izgrađivanih u vjekovnoj borbi za slobodu, 
načela s kojima je Crnogorac živio i umirao - bliski su naučnom metodu razmišljanja, jer pružaju prave 
odgovore na sva ili gotovo sva pitanja o društvenim korijenima etničke i nacionalne svijesti Crnogoraca. 
Pokazalo se, ipak, da Njegoš nije poznavao istoriju ni ranog ni razvijenog srednjevjekovlja do one mjere koju 
je mogao i sredinom XIX stoljeća da sazna. Zbog toga je u traganju za pravim istorijskim korijenima 
narodnog bića Crnogoraca mnoge stvari iz te sfere saznanja vezivao za podatke iz narodnog predanja i 
narodne mitologije, pretežno iz bogatog kosovskog ciklusa i srpsko-crnogorsko-hrvatsko-bosanskog 

herojskog eposa. Tako su iz Njegoševih filozofsko-istorijskih i kulturno-istorijskih razmišljanja izostala 
njegova poetska razmišljanja o polumilenijumskom kulturno-istorijskom i političko-istorijskom razvoju stare 
dukljanske knjaževine i kraljevine o velikim bitkama vođenim na dukljanskim istorijskim teritorijama, a 
posebno o znamenitim spomenicima kulture dukljanskog perioda naše istorije, od kojih neki ulaze u svjetsku 
civilizacijsku i kulturnu baštinu. 

Zar se mogu uporediti dukljanski kneževi Vladimir i Vojislav i dukljanski kralj Bodin s nekim mitskim 
ličnostima iz posve mutne kosovske bitke, bez obzira kakvu ulogu igrali na mitskoj_,kneževoj večeri"?! 








Dva jugoslovenstva 


Dok se Garašaninovo jugoslovenstvo izgrađivalo kao političko-državna doktrina namijenjena, prije svega, 
realizaciji ideje o Velikoj Srbiji, u kojoj bi se srpski državni suverenitet proširio na sve oblasti šarolikog 
etničkog mozaika jugoslovenskog dijela Balkana, Njegoševo je bilo nešto sasvim drugačije. Iako dosta 
maglovito i neprecizno formulisano, Njegoševo jugoslovenstvo je bilo takav državno-politički program za 
ujedinjenje svih etnički srodnih, jezički bliskih i nacionalno-politički istih ili približno istih naroda, koji bi 
izgrađivali jednu državnu zajednicu, u kojoj bi se sve razlike stavile u posljednji plan, uključujući vjerske i 
jezičke, bez hegemonije jedne nacije nad drugom. A u nacionalno-političkom smislu, Gorski vijenac je prava i 
potpuna negacija Garašaninovog ,Načertanija“. To je nenadmašni spjev koji je prikazao Crnogorce 
balkanskim narodima, Evropi i svijetu onakvim kakvi su zaista bili, nadahnuti moralnim i političkim načelima 
koja su bila direktno suprotna ideologiji Garašaninovog ,Načertanija“. 


XIII 
POSLJEDNJE GODINE NJEGOŠEVA ŽIVOTA 


Početkom pedesetih godina u evropskoj Turskoj živjelo je blizu 16 (15,5) miliona stanovnika, od čega je 
260.000), a Jevreja 70.000. Taj je fakat toliko ubrzavao već davno započetu političko-finansijsku i agrarnu 
krizu u Carstvu da je to mogao da uoči i nedovoljno obaviješteni posmatrač. Uzdrmano agrarnim i političkim 
metežima, koji su se smjenjivali jedan za drugim, Otomansko carstvo je sve više zapadalo u dugove. To je 
otomanske upravljače sve više bacalo u kandže finansijskih krugova vodećih evropskih država. Od 400 
miliona franaka godišnjeg izvozno-uvoznog trgovinskog bilansa samo na Englesku je otpadalo 188, a Rusku 
imperiju samo 39 miliona. Već taj fakat pokazuje opadanje ruskog uticaja na Istoku. S druge strane, taj isti 
fakat potvrđuje i drugu, dosta prikrivenu, stvar. Naime, vodeće zemlje evropskog Zapada gurale su Tursku na 
put očuvanja sistema vladavine, onakvog kakav je bio, težeći, doduše, da se u njemu izvedu neke palijativne 
transformacije, koje bi samo otklonile opasnost da se agrarni nemiri pretvore u političke, što bi najteže 
pogođene balkanske zemlje moglo da baci direktno u naručje Rusiji. 

Od svih evropskih vladara Nikolaj I je najrealnije procjenjivao da je blizu neposredni krah Otomanskog 
carstva. Njegov ministar inostranih poslova Neseljrode nije dijelio takvo mišljenje. On je smatrao da Evropa 
to ne bi dozvolila ni po koju cijenu, iz prostog straha da Rusija potpuno zagospodari moreuzima. 

Pokušaji dva velika otomanska državnika: Fuad-paše i Ali-paše da jednom istrošenom državnom organizmu, 
kakva je bila Turska imperija, uliju novu snagu bio je posljednji napor da se povrati barem dio stare slave i 
sačuva jedna tvorevina koja se iz temelja potresala. 

Osjećajući da tok stvari na Istoku ide sve opasnijim smjerom, vodeći državnici evropskog Zapada 
pokušavaju, već krajem 1849, tj. poslije ugušivanja evropske revolucije, da otomansku vladu upute na put 
bitnijih reformi, koje bi veliko Otomansko carstvo uputilo na smjer pravedno raspoređenog poreskog sistema, 
izgradnju odgovarajuće putne mreže u Carstvu, ukinule političke i građanske razlike, ustanovilo besprijekorno 
funkcionisanje pravosuđa i, najzad, izvršilo preobražaj otomanskih oružanih snaga. 


Dolazak Omer-paše Latasa 


Dok su zapadnoevropski političari, u prvom redu lord Palmerston, počeli da intenzivnije razrađuju svoje 
kombinacije kako da istisnu ruski uticaj na Istoku, i Nikolaj I je stvarao svoje planove. Kako se primicala 
kalendarska sredina XIX stoljeća, kod njega su te ideje bile sve jasnije, dok nijesu poslije pedesetih 
pretvorene u čvrst plan o tome da bolesnik na Bosforu treba da umre ,odmah". U političkim krugovima 
evropskog Zapada, u prvom redu Londonu, odmah je počelo da se zvoni na uzbunu. Strah da će ruska vojna 
sila potpuno zagospodariti Istokom počeo je da se pretvara u političku paniku. 

Od trenutka kad su Bosna i Hercegovina zahvaćene nemirima muslimanskog plemstva protiv reformskog 
pokreta sultana Abdul-Medžida, interesovanje zvanične Evrope za prilike na Balkanu pojačavalo se iz dana u 
dan. Čim je za bosanskog valiju imenovan Hafiz Mehmed-paša, uslijedila je i odluka o naznačenju Omer-paše 
Latasa za vojnog zapovjednika Bosne i Hercegovine. Njegov je zadatak bio da bez milosti slomi otpor 
„bosanske aginske oligarhije", da energičnim mjerama vaspostavi autoritet centralne vlasti i da do kraja 
sprovede ,vojnu nizamsku obavezu“. Ova zakašnjela mjera reformskog režima trebalo je da označi početak 
novog razdoblja u istorijskom razvoju ovih dviju provincija Carstva, da ,evropeizira" zemljišne odnose u 
njima, koji su ciklično potresali društveno-ekonomske i političke odnose u objema provincijama. Ma koliko da 
je ovaj novi duh, koji je počeo da struji iz Carigrada, za slamanje uticaja ,Staroturaka", imao i te kako uticaja 
na dalji razvoj prilika u Bosni i Hercegovini, feudalizam nije mogao biti ukinut, ali mu je pozicija kao sistemu 
znatno poljuljana. 

Koliki je bio uticaj zapadnoevropskih država na reformski pokret u Otomanskom carstvu pedesetih godina 
pokazali su i neki istaknuti pisci stare ruske istoriografske škole. Ruska se vlada takođe jače angažovala u 
tome pokretu, koji se snažno razvijao u dvijema provincijama Turske carevine, u prvom redu zbog svojih 
religioznih i nacionalnih zadaća“. 

Ubrzo se pokazalo da novi organi otomanske vlasti i novo muslimansko plemstvo u dvijema pokrajinama, 
umjesto da se staraju kako da olakšaju položaj naroda, čija se poreska moć sistematski smanjivala, nastavili 
su da idu stopama Staromuslimana, namećući raji nepodnošljive terete, čime se samo nastavljala tradicija 
nasilja, mita, zloupotreba vlasti, pljačke, pravne nesigurnosti i svih vidova bezakonja. Pokazivalo se da je 

uloga omer-paše Latasa malo što izmijenila u društveno-materijalnoj sferi Bosne i Hercegovine. 

Sam Omer-paša Latas ulivao je respekt Staroturcima. Njegov obračun sa njima bio je oštar i nepokolebljiv. 
Ovaj daroviti oficir, nekadašnji pripadnik austrijskih vojnih formacija, Srbin iz Like bio je jedan od najvećih 
disidenata XIX stoljeća. Ušao je toliko snažno i tako duboko u istoriju Crne Gore da se bez njegovog imena 
ona ne može detaljnije razjasniti, bez procjene njegove kolosalne uloge za čitave dvije decenije, počev od 
same sredine XIX stoljeća. On je na neki način i ušao i u život Njegošev, isto kao što je, kasnije, ušao i u 
životopis knjaza Danila i, još kasnije, u biografiju knjaza Nikole. Njegošev grki život, Omer-paša Latas je još 
više zagorčao. Vladika je naslućivao i strahovao od toga da se muširova politička sila postepeno ne prenese i 
na Crnu Goru. Naslućivanja mu nijesu bila bez osnova. 





TE 





E 











Tako su posljednje dvije godine Njegoševa života proticale u znaku burnih događaja na Balkanu. Njihov 
nagovještaj je, van sumnje, bio dolazak mušira Omer-paše u Sarajevo. Genijalni prozaist Ivo Andrić to je na 
nenadmašan način istakao u nezavršenom istoimenom romanu. On je jezikom velike proze događaje u Bosni 
i Hercegovini uzdigao do najveće umjetničke mjere i maksimalne literarno-stvaralačke apstrakcije. 


Njegoševa bolest 


Narod ima čudesnu intuiciju da na vrijeme osjeti opasnost, pogotovo onu koja može da mu ugrozi 
egzistenciju. Crnogorski narod je to osjetio odmah po dolasku carskog mušira u Bosnu i Hercegovinu. Ali 
briga o tome kod Crnogoraca nije mogla da se mjeri s onom koju su izazvale sigurne vijesti da se njihov 
vladar ozbiljno razbolio. Narod je predosjetio da je vladičina bolest opaka i teška. 

Da vladika nije bio čovjek čvrstog tjelesnog sastava - svakome je bilo jasno ko je uopšte imao priliku da se 
češće s njim susreće ili da prati njegovo životno i državničko kretanje. Ali, sve do 1849. niko u zemlji nije 
imao razloga da posumnja da je stanje njegovog zdravlja odjedanput postalo beznadežno. A te godine, 
polovinom decembra (1849), vladiku je prinudio napad opake bolesti da od okružnog poglavara u Kotoru 
Ivačića zatraži pomoć kotorskog ljekara, dr Goldžija. Na tu molbu, Goldži je odmah otputovao na Cetinje i 
prvi put konstatovao da crnogorski vladar pati od teške plućne bolesti. Kotorski ljekar je i po drugi put izašao 
na Cetinje da se nađe vladici na pomoći, a glas o bolesti zemaljskog gospodara raširio se po čitavoj Crnoj 
Gori. Počeli su o tome da se raznose razni glasovi, obilježeni brigom i strahovanjem, pa i onda kad su se 
pronosile vijesti da je vladika ,ozdravio", kako su to javljali Vuk Popović i Vuk Vrčević Vuku Stefanoviću 
Karadžiću početkom 1850. godine. 

Pošto se Njegoševo zdravstveno stanje stalno pogoršavalo, njegov nekadašnji učitelj njemačkog jezika Filip 
Vuković se obratio u februaru 1850. molbom dr Goldžiju da se postara kako bi se u Kotoru pronašao stan za 
vladiku, jer je namjeravao da u gradu pod Lovćenom provede izvjesno vrijeme. Austrijski ljekar je odmah 
odgovorio na Vukovićevo pismo, ističući da je to teško pronaći u uslovima ,izvanrednog stanja", izazvanog 
prisustvom velikog broja vojnika i oficira u gradu. Zbog toga se sam vladika početkom marta (3. III 1850) 
obratio Goldžiju. To je austrijskog ljekara natjeralo da preporuči vladici da u slučaju da krene za Kotor 
izabere put preko Brajića i da, po mogućnosti, napravi odmor u Budvi, odakle bi drugi dan nastavio 
putovanje za Kotor. Dok je tekla prepiska između vladike i ljekara Goldžija, Njegoševo stanje zdravlja se 
ubrzano pogoršavalo. Ono je dobilo alarmantan vid onoga trenutka kad je prilikom igranja na bilijaru, u 
Biljardi, počeo da „baca krv”. Više se nije moglo čekati, pa je vladika početkom aprila krenuo za Kotor. 


Vladika traži lijeka 

Vladika je prispio u Kotor 4. IV 1850. sljedeći dan javio ruskom konzulu da „veoma strada od prsih” i da mu 
je promjena mjesta boravka olakšala zdravstvene tegobe. Za to vrijeme austrijski ljekari Vićeco Goldži i Petar 
Marinković, Višanin porijeklom, izvršili su zajednički pregled crnogorskog vladara i ustanovili da boluje od 
ozbiljne grudne bolesti. Vlasti Monarhije u Kotoru odmah su o tome obavijestile ministra unutrašnjih poslova 
Baha. 

Njegoš je ostao u Kotoru dvadesetak dana, a već 25.IV prešao je u Prčanj. To je bilo njegovo omiljeno 
boravište, gdje se svojevremeno odmarao i učio plivanje. Vjerovatno mu tada nije padalo na um da će ga 
zdravlje prinuditi da baš tu sačini i svoj testament, 20. V / 1. VI 1850. U „Srpskim Novinama" (27. IV 1850) 
tada se pojavljuju i vijesti pune nade da vladici, ipak, predstoji ozdravljenje. Ne može se na osnovu datih 
izvora reći da je vladika bio siguran u ozdravljenje, ali ga je želja za životom gonila na to da čuje što više 
iskusnih ljekara o tome kakvog je karaktera njegova bolest i da li, zaista, ima izgleda da se njeno dalje 
napredovanje zaustavi. Razmišljanja o tome natjerala su ga da pođe do Italije, da vidi da li će njen blagi 
klimat podstaći njegov fizički oporavak i da tamo od iskusnih ljekara čuje šta mu dalje valja činiti. To ga je i 
natjeralo da 8.VI 1850., iz Kotora parabrodom krene za Italiju. 


Predaja testamenta Gagiću 


Istog dana (tj. 8.VI 1850) Njegoš je prispio u dubrovačku luku. U luci se nije iskrcao, već je poslao svoj 
zapečaćeni testament na čuvanje ruskom vicekonzulu Jeremiji Gagiću. Istim parabrodom nastavio je 
putovanje za Zadar. Vladika zbog lošeg zdravstvenog stanja nije želio da napušta brod. To je dalo povod 
predstavniku predsjedništva u Zadru, baronu Blažu fon Getaldiju, i đeneralu Kurijafskom da crnogorskog 
vladara posjete na brodu i da, tom prilikom, zapaze da njega pritiska smrtonosna bolest. Sljedeći dan brod je 
napustio zadarsku luku, a u Njegoševu čast na pristanu je svirao orkestar austrijskog pješadijskog puka. 

O ovom vladičinom boravku u Italiji ne zna se mnogo. Pouzdano je samo ustanovljeno da su mu italijanski i 
tršćanski ljekari savjetovali da se povrati u rodni kraj i da tamo potraži mogućnost za oporavak. 

Za vrijeme boravka u Trstu 1850. vladika je predao Andriji Stojkoviću rukopis Šćepana Malog. To je djelo bilo 
napisano još 1847. godine, odmah po Njegoševom povratku iz Beča. 

U predgovoru za ovo djelo Njegoš je saopštio da je ono napisano “u ljeto još 1847", što znači da je pisano na 
Cetinju, u vrijeme kad se njegova zemlja nalazila na teškom iskušenju. U potonjoj rečenici predgovora se 
kaže da se poema “na svijet daje u Trstu na Spasov dan 1850“. A tek iduće godine djelo je štampan o u 
"Dečatnji braće Zupana u Zagrebu." Na poleđini naslovne strane vladičinog spjeva date su tri stiha, štampana 
ćirilicom i latinicom: . 

“Ne pita se ko se kako krsti, No čija mu krvca grije prsi, Cije I“ ga je zadojilo mlijeko?“ 


Završni dio trilogije 


Za razliku od druga dva djela svoje velike trilogije (Luča mikrokozma, Gorski vijenac), za ovo je u 
predgovoru autor saopštio najznačajnije činjenice, koje bitno olakšavaju književno-istorijske analize svim 
proučavaocima njegovog poetskog nasleđa. p 

Iz samog predgovora se vidi da se vladika poodavno zanosio mišlju da nešto napiše o Sćepanu Malom, "zbog 
važnosti događaja i zbog čudnovatosti Sćepanove”. I tek kad je početkom 1847. doputovao u Mletke pružila 
mu se prilika, blagodareći ljubaznosti direktora letačkog arhiva i starog čuvara arhive, da dobije prepise svih 
izvještaja kotorskog izvanrednog providura, Paskvala Cigonije, mletačkog baila u Carigradu Justinijanija, kao 
i mletačkog vicekonzula u Skadru Duoda o ovom čudnom crnogorskom vladaru. Iako vladika Sćepana 
dosljedno tretira za "lažu i skitnicu”, ne osporava istorijsku činjenicu da je "znamenitu epohu u Crnoj Gori i u 
okolini učinio imenujući se ruskijem carem." . 

Djelo mnogo podsjeća na Gorski vijenac i po formi i po sadržini. Kao i Gorski vijenac, spjev o Šćepanu Malom 
ima dramski oblik i u njemu autor, takođe homerovskim metodama poetskog razmišljanja, saopštava svoj 
pogled i na svijet i na poziciju Crne Gore u velikom antiosmanskom pokretu, koji je iz temelja sedamdesetih 
godina XVIII stoljeća potresao nekad moćno trokontinentalno carstvo. Kao i u Gorskom vijencu, i u Šćepanu 
Malom ima dosta tonova antiturske isključivosti, što čitaocu, oslobođenom vremena i prostora, može da 
zasmeta. Ali, onome ko nešto potpunije poznaje vladičinu prepisku iz godine kad je stvarao ovo djelo, lako će 
pasti u oči da u jednom pismu austrijskom vicekonzulu u Skadru, pisanom krajem jula i početkom avgusta 
1847. godine otvoreno kaže: „U ovijema intrigama, ... može se vidjeti... zloba duše hijenske sa kojom su 
Turci mlijekom maternjim zadojeni i prvenstvovali svagda pred najzlobnijema varvarima koji su se do danas 
na svijet pokazali", čime se, makar djelimično, daje objašnjenje vladičinog antiturcizma. I pored toga, lako je 
zapaziti da je Šćepan Mali značajno književno djelo izašlo iz pera velikog pjesnika Gorskog vijenca. I u ovom 
spjevu čitalac se često susreće sa stihovima i strofama najvećeg poetskog dometa. 


Povratak iz Italije 


Na svom relativno kratkom putovanju po Italiji, vladika je uspješno okončao samo jedan posao - ostavio je 
rukopis Sćepana Malog tršćanskom trgovcu Stojkoviću da ga preda u neku od knjigopečatnji. Sve ostale 
zamisli koje su ga i podstakle na relativno dalek put donijele su mu nove brige. Jer, italijanski i tršćanski 
ljekari su samo potvrdili nalaze kotorskih ljekara, dr Goldžija i dr Marinkovića. Zna se posigurno da je dr 
Marinković, porijeklom Hrvat sa Visa, bio iskusan ljekar i nije se varao u dijagnozi vladičine bolesti. 

Brz povratak vladičin s puta po Italiji iznenadio je njegove poštovaoce i prijatelje. A vladika se jednim 
austrijskim ratnim brodom vratio u Kotor 4. VII 1850, a sljedeći je dan, ne časeći ni časa, otputovao na 
Cetinje, vjerujući da će mu vazduh rodnog kraja olakšati tegobe. Vladika je ubrzo (26. VI / 8. VII 1850) 
obavijestio o svom povratku ruskog konzula Jeremiju Gagića, nadajući se da će mu na Cetinju doći do 
„poboljšanja zdravlja", iako se tada osjećao dosta ,,slabo“. A vladika se tada ponašao u duhu one istine, 
saopštene u testamentu, da je čovjek smrtan i da mora umrijeti. Teške su ga misli pritiskale, pa je žurio, 
koliko je mogao, da rastereti svoju dušu i ponekome saopšti barem dio svojih preteških briga. Prva mu je bila 
da se obrati srpskom političaru, koji nikad nije mislio dobro Crnoj Gori, koji je uvijek želio da je osami i 
inkorporira u svoj srpski etnički, narodni i nacionalni korpus - Iliji Garašaninu, čiju politiku vladika nije mogao 

svestranije i kritičkije da procijeni, čak ni do mjere kako je to uradio njegov prethodnik, vladika Petar I 
prema knjazu Milošu. Nošen velikom zabludom u odnosu na nacionalno-političke koncepcije Ilije Garašanina, 
Njegoš mu se obratio 5/17. VI 1850. zanimljivim pismom, obavijestivši ga istovremeno da je lošeg zdravlja, 
vjerujući u to da će, čim se oporavi, ponovo krenuti u neku od evropskih zemalja, da potraži lijek za svoje 
narušeno zdravlje. U pismu vladika govori i o svojoj najvećoj političkoj zabludi, o ,srpskoj stvari", vjerujući da 
i Garašanin misli kao i on, mada su se u tom pogledu suštinski razlikovali. Pošto mu je saopštio da ga je 
„umorila ova krvava i burna katedra na kojoj sam se popeo evo 20 godina. Svaki je smrtan i mora umrijeti. 
Meni ni s čega sada žao ne bi bilo da što nijesam neki napredak u cijelome narodu našem vidio i što mi se 
nije dalo da na neki način osnovu ustvrdim vnuternemu upravljeniju crnogorskomu, te se bojim e bi se 
poslije mene sve one nesreće povratile u Crnoj Gori, koje su prijed mene bile, te bi ostao u vječnu nevolju 
ovaj narodac mali, neobrazovan, no vojinstveni i silni duhom i srcem“. 

Njegoš je, inače, bio opčinjen Garašaninom. 


Njegoš i Garašanin 


Iz okolnosti u kojima je djelovao, Njegoš nije bio u stanju da pronikne u suštinu politike Ilije Garašanina, već 
je prosto postao opsjednut njegovom nacionalističkom retorikom. Neki Garašaninovi izaslanici, poput Matije 
Bana, još su više produbljivali vladičine iluzije. Znajući šta vladika sve znači i predstavlja u oslobodilačkim 
krugovima po pojedinim jugoslovenskim zemljama, Garašanin i njegovi izaslanici su se starali da vladici ne 
pruže mogućnost da u jugoslovenskoj orijentaciji Ilije Garašinina uoči ideju o Velikoj Srbiji, što je samom 
jugoslovenstvu zadavalo smrtni udarac. 

Ubrzo poslije relativnog poboljšanja zdravlja, vladika se obratio i svom starom ljekaru i prijatelju Petru 
Marinkoviću, obavjestivši ga o rezultatu dotadašnjeg liječenja, uz napomenu da je za čitavo vrijeme i „O 
smrti pomišljao". Vladika je napominjao Marinkoviću da mu takve misli nijesu ni malo ,škodile". Izražavajući 
u ovom pismu i neke dualističke filozofske poglede, koje je svojedobno razrađivao i u nekim svojim literarnim 
ostvarenjima, vladika je obavijestio Marinkovića da je do tada imao priliku da čuje razne savjete i mišljenja o 
karakteru bolesti. Njegoš je te savjete sve redom s pažnjom želio da sasluša, ničiji savjet nije želio da odbije, 
ponašao se slično utopljeniku koji se i za slamu hvata. I pored toga, njegovo ponašanje imalo je vrlo 
naglašenu hrabru, vitešku dostojanstvenost, što ga je kratakteristalo do potonje ure. 


Poboljšanje zdravstvenog stanja 


Krajem avgusta 1850. austrijski podmaršal Vilhelm fon Rajhe javio je ministru Bahu da je dobio pouzdana 
obavještenja da se crogorskom vladaru zdravlje svakim danom poboljšava. A sam vladika je 10/22. VIII iste 
godine obavijestio svog prijatelja dr Marinkovića da se „dobro popravio“. Takve vijesti, pune nade u vladičino 
ozdravljenje, prenosile su i austrijske vlasti i beogradske novine („Srpske Novine”, 24. VIII / 5. 6. IX 1850). 
Takve vijesti su pristizale u bokokotorska i dalmatinska središta i tokom septembra. Za to vrijeme iz Beča su 
stalno pristizala službena pisma puna interesovanja o stanju zdravlja crnogorskog gospodara. A već krajem 
oktobra (17. 29. X 1850) objavile su Srpske Novine i vijest da je gospodar crnogorski ,Bogu hvala sasvim 
ozdravio“. To je isto javio i dalmatinski Osservatore Dalmato (30. X 1850). To je prinudilo Guberijalno 
predsjedništvo u Zadru da na samom kraju oktobra obavijesti ministra Baha da se vladičino zdravlje 
poboljšalo. 

Nije prošlo mnogo vremena poslije ovih ohrabrujućih obavještenja, a okružnom poglavaru u Kotoru Rešetaru 
prispjela je vijest od povjerljive osobe iz Crne Gore da je Njegoš poslao pouzdanu osobu da mu pronađe stan 
u Kotoru, budući da se spremao da redovniom parobrodom produži putovanje za Trst. Isto tako, Rešetaru je 
kazano da crnogorski vladar ima namjeru da buduću zimu provede u blagom klimatu Venecije, ili nekgo 
drugog italijanskog grada. Sve su se ove vijesti potvrdile kao tačne: vladika je došao u Kotor 12. XI 1850, tu 
se zadržao nekoliko dana i 17. XI krenuo za Zadar, gdje je prispio 20. XI, ali sa broda nije silazio zbog 
nepovoljnog vremena, te su mu stoga prvaci Guberijalnog predsjedništva, na čelu sa baronom Getaldijem, 
došli na brod u posjetu. Tom prilikom je Getaldi mogao da zapazi da se vladičino zdravlje ,znatno poboljšalo". 


Boravak u Trstu 


Iz Zadra je Njegoš otputovao za Trst. Tu se sastao sa Julijem Radišićem i Đorđem Stratimirovićem. Oni su mu 
savjetovali da odmah krene ne za Veneciju, već za Beč, i da se tamo poveže sa dr Škodom, poznatim 
stručnjakom za grudne bolesti, istaknutim profesorom Bečkog univerziteta. Vladika je, kao što se 
pretpostavljalo, prihvatio njihov savjet. 

Radišićeva i Stratimirovićeva preporuka su mu došle kao poručene, jer je, pored konsultacija sa dr Škodom, 
u prijestonici Monarhije želio da štampa svoje pripremljene pjesme Kula Đurišića i Čardak Aleksića, do kojih 
mu je posebno bilo stalo. Iz Trsta je vladika uputio 11/23. XI 1850. zanimljivo pismo Iliji Garašaninu. To 
pismo otkriva, i to dosta direktno, razloge nekih iluzija vladara crnogorskog. Vjerovatno je vladici bilo doprlo 
do ušiju obavještenje o antigarašinovskim koncepcijama što su se širile po nekim kulturno-političkim 
centrima u jugoslovenskim zemljama, pa je stoga želio da mu iskaže solidarnost. 


Putovanje u Italiju 


Zbog toga mu je i saopštio: „Vi ste najveći prijatelj srpskoga naroda, a drugo je sve trice i kučine”. Vladika je 
pismo završio obavještenjem da „od prsi strada", stoga je i odlučio da napusti rodni kraj i „naš strogi klimat” i 
da želi ,prezimovati u italijanskom blagom klimatu”. 

Njegoš se u Trstu nije zadržao dugo. Otputovao je za Beč, gdje je prispio 29. XI 1850, a smjestio se u hotelu 
kod ,Rimskog imperatora“. Tu se susrio sa dr Skodom. Ovaj mu je savjetovao da u Italiji provede zimu. Ovaj 
savjet glasovitog profesora vladika je prihvatio i već 15. XII 1850. odlazi za Trst, gdje je prispio 18. XII 1850. 
i bez zadržavanja nastavio putovanje za Napulj. Na putu za Napulj zadržao se u Veneciji, odakle se 25. XII 
1850. javio Vuku Stefanoviću Karadžiću, ističući mu misao da je, ,što je bliže ekvatora“ njegovo raspoloženje 
bolje, i, kako navodi, „sa zdravljem sam dosta dobro”. Njegoš je u Mlecima ostao u hotelu „Imperatore d’ 

Austria“, na samom Velikom kanalu. U pismu Karadžiću Njegoš je ocrtao prijestonicu nekadašnje Sinjorije na 
izuzetno literaran način, upoređujui svoju ,kvartiru" sa Senbrunskim dvorcem. 


S Ljubomirom Nenadovićem 








Na putu za Napulj Njegoša su pratili serdar cucki Andrija Perović i Đuko Sredanović, ,upravitelj dvora 
vladičina", kao i vladičin perjanik Vukale. Vladičina rezidencija u Napulju imala je pogled na more i bila je 
prostrana, a u jednoj od soba nalazila se i priručna biblioteka. Vladika nije mogao zamisliti svoj boravak u 
prostorijama bez knjiga. Tu ga je i posjetio istaknuti srpski pisac Ljubomir Nenadović, autor koji je u svojim 
Pismima iz Italije ostavio toliko značajnih podataka o vladaru crnogorskom i velikom piscu. Bez tih podataka 
životopis crnogorskog pjesnika i državnika bio bi mnogo siromašniji. Nenadović se brzo sprijateljio s 
Njegošem. Pored dosta saopštenih važnih detalja iz vladičina života, Nenadović je donio i jedan posebno 
interesantan. Naime, kazao je da je vladika u toku te zime radio na opisivanju Crne Gore i njene istorije na 
francuskom jeziku i da mu je u tome pružao pomoć italijanski advokat Đuzepe Kaza, kome je vladika, kako 
Nenadović napominje, diktirao tekst. Da li je taj vladičin rukopis Istorije Crne Gore na francuskom jeziku 
uopšte okončan i da li ga je Đuzepe Kaza, ili vladika, svejedno, uputio Belanžeu-veliko je pitanje! Njegoš 
tada nije imao duhovne snage za takav napor. Uostalom, on je to i pred Nenadovićem saopštio, kad je 
jednom posjetiocu trebalo da napiše makar jedan stih na nekoj ponuđenoj fotografiji. Postoje autori koji 
tvrde da je vladika diktirao samo dva teksta iz istorije Crne Gore-jedan Ozereckovskom, a drugi Cevkinu. Ne 
može se odbaciti podatak o tome da nije pokušao da nešto izdiktira o povijesti crnogorskoj i Đuzepeu Kazi, 
ali, vjerovatno, taj posao nije okončan. 

Nenadović, takođe, saopštava da su vladiku u Napulju posjetile mnoge važne ličnosti i da su bile zadivljene 
njegovom pojavom. 

Petar II Petrović Njegoš je s Nenadovićem vodio razgovore, uglavnom o položaju srpskog naroda. U 
razgovorima s jednim Englezom, koji ga je tada posjetio u Napulju, vladika je, kako Nenadović saopštava, 
umjesto da napiše nekoliko stihova na poklonjenoj svojoj fotografiji, rekao da samo vidi ,pred sobom grobnu 
ploču, na kojoj stoji napisano". „ovdje leži vladika crnogorski , umro je, a nije dočekao da vidi spasenje 
svojega naroda“. 


Pisma iz Italije 


Vladika se u Napulju upoznao i sa američkim viceadmiralom, komandantom ratnog broda ,Nezavisnost“. 
Impresioniran pojavom crnogorskog vladara, američki viceadmiral ga je pozvao da mu učini posjetu na ratnoj 
lađi. Vladika je, zajedno sa Nenadovićem, pošao u posjetu, dočekan na način kako to i dolikuje 
predstavnicima ratne mornarice jedne velike države. Prilikom ispraćaja sa lađe, po naredbi viceadmirala, 
ispaljeno je dvadeset i jedan topovski pucanj, kako je to uobičajeno kad se ispraćaju gosti kakav je bio 
vladar crnogorski. Nenadović taj fakat ističe tako kako bi to uradio svaki dobronamjeran pisac. Zaista, 
postupak američkog viceadmirala, komandanta ratnog broda ,Nezavisnost" u napuljskoj luci 1851. može se 
uporediti samo s onim počastima koje je crnogorskom vladaru priredio Nikolaj I 1834. i 1837. godine u 
Petrogradu. 

Krajem januara 1851. Njegoš je iz Napulja uputio dosad, mnogo puta komentarisano i estetski analizirano, 

pismo Dimitriju Vladisavljeviću, u kome je snažnom, njegoševskom riječju data slika Italije, njenih ljepota i 
istorijskog značenja za italijanski narod i čovječanstvo. U tom pismu vladika veli: ,Da! zbilja lijepa je Italija. 
Nad njom se blagosloveno, lijepo i blagodatno nebo širi i smije, u njoj je jogunasta priroda u svojoj divoti, i u 
svojoj prelesti vječno okrunjena i vesela; zemlja klasičeska, kolijevka veličija rimskoga. Ah, Rim! 
Veličanstveni Rim! Te razvaline velikoga Rima! Kad čovjek u njemu dođe, ne znade ali ga udivljenije potpiri u 
više ushićenje, ali mu žalost više dušu gasi i opečali nad grobnicom veličija svjetskoga“. Ovaj opis Italije 
spada u red estetski najsnažnijih putopisnih tekstova u evropskoj literaturi. 

Iz pisma se vidi da je Njegoš ostao šest dana u Rimu, ili, kako sam kaže: „Šest danah sam trčao po Rimu“. 
„Na vrhu svega rečenoga materijala stoji mi Koloseo i hram Svetoga Petra, i više svega mi stoji i sjaje kartina 
Rafaelova Preobraženije“. A kakav je opis Napulja sadržan u istom vladičinom pismu?! 

Vladika nije mogao odoljeti svojoj znatiželji da se ne popne na Vezuv. Nenadović je dao opis vladičinog puta 
do vrha te zanimljive i značajne istorijsko-geografske tačke Italije i drevne Rimske imperije. Veliki crnogorski 
državnik, a još veći pjesnik, nije mogao odoljeti da ne oglasi svoj izlazak na vrh planine pucnjima iz dvije 
kubure svog pratioca. 

U pismu Vladisavljeviću Njegoš je iskazao i sumnju u sav reformski pokret u Otomanskoj imperiji, vezan 
ovoga puta za misiju Omer-paše Latasa. On se vrlo kritički odnosio prema pisanju evropske štampe: „O 
Bosni i o njenom preobrazovanju, ali ja malo što od svega toga vjerujem, jerbo znadem Tursku i tursku volju 
k preobrazovanju“. Kod velikog pjesnika, sve moguće ljudske osobine dosežu vrhunsku mjeru! I mržnja je 
kod njega velika! Ona ponekad nije dopuštala da izrekne sud koji bi odgovarao veličini njegova duha. 


Značajni podaci 


Iako Nenadović daje zanimljiva i pokatkad veoma značajna saopštenja o vladici na dosta prefinjen i izrazito 
literaran način, većina datih podataka mora se uzeti kao siguran empirijski materijal za životopis Njegošev. 
Bez tih podataka vladičina bi biografija bila nepotpuna. Tako se mora prihvatiti i podatak o razgovoru, 
vođenom između vladike i Nenadovića, o Omer-pašinoj misiji u Bosni i Hercegovini, a posebno podatak o 
ubistvu Ali-paše Stočevića, nekadašnjeg vladičinog ljutog protivnika i saradnika, ratnog suparnika i 
„pobratima”. Vladika je imao puno razloga da zažali za Alipašom i da njegovu smrt poveže s mogućom 
opasnošću za Crnu Goru. Tada je vladika izrekao onu poznatu kletvu Omer-paši: da se sretne na Strašnom 
sudu, oči u oči, s Milošem Obilićem. Uzdižući do nivoa mita datu istorijsku situaciju na Balkanu, vladika je 
izražavao na mitološki način mogućnost susreta Miloša Obilića i Omer-paše Latasa, nadajući se da bi takav 
susret na ,strašnome sudu" možda probudio nekadašnju narodnu i etničku svijest kod otomanskog mušira. 
Strahovanje za sudbinu Crne Gore i za opstanak crnogorskog naroda pritiskalo je vladičinu dušu i svijest do 
granica izdržljivosti za sve vrijeme dok je boravio u Napulju. To se vidi iz pisma koje je iz Napulja posalo 
ruskom konzulu Gagiću. 

Za sve vrijeme vladičinog boravka u Italiji širile su se vijesti po nekim jugoslovenskim zemljama da se 
vladičino zdravlje znatno poboljšalo, da postoji nada u ozdravljenje. Možda je na širenje takvih glasova 
uticalo to što se znalo da je crnogorski vladar obilazio kulturno-istorijske i turističke centre Italije. A na 
Cetinju se čulo i da se vladika priprema da ponovo posjeti Beč i da ima namjeru da pođe i za Petrograd. 
Narod je vjerovao u vladičinu snagu i nije želio da pada u crne slutnje. 

U maju 1851. Njegoš je napustio Napulj i krenuo za Trst, gdje je prispio 16. V 1851. U velikoj luci sjevernog 
Jadrana zdravlje mu se ponovo pogoršalo, možda i zbog napornog putovanja po Italiji. To ga je natjeralo da 
se u Trstu zadrži svega nekoliko dana. 


Boravak u Beču 


Iz Trsta je krenuo za Beč, gdje je stigao 23. V 1851. i nastanio se u hotelu „Gasthof im golden Lamp“. Kako 
se da zaključiti iz Uspomena đenerala Đorđa Stratimirovića, vladika je odmah pozvao dr Skodu da se 
posavjetuje s njim o daljem liječenju. Zdravlje mu se bilo još više pogoršalo. Glasoviti profesor grudnih 
bolesti mogao je tom prilikom samo da konstatuje da se tuberkulozni proces proširio na oba plućna krila i da 
se ubrzano širi. Zbog toga je preporučio vladici da se odmah preseli iz centra grada u Hacing. Tu ga je 
posjetio i poznati italijanski arheolog Franćesko Karara, inače njegov poznanik od ranije. Karara je mogao da 
konstatuje velike promjene kod vladike. Crnogorski poeta i državnik mu je odavao utisak „teškog bolesnika". 
Briga koja je vladiku pritiskala kao mora pred sam kraj života bila je neizvjesnost: da li će ruska vlada i ruski 
imperator obnoviti naredne (1852) godine odluku o produženju finansijske subvencije Crnoj Gori u iznosu od 
80.000 rubalja u asignacijama. Zbog toga je vladika stupio u kontakt s ruskim ambasadorom u Beču 
Mejendorom i od njega zatražio da izdejstvuje dozvolu od carske vlade za njegov odlazak u rusku 
prijestonicu, kako bi se o tome dogovorio u neposrednom razgovoru s najodgovornijim ličnostima u carskoj 
vladi i kako bi po treći put stupio u kontakt sa svojim pokroviteljem - imperatorom Nikolajem I. Mejendorf se 
zaista zauzeo da se u Petrograd što prije uputi depeša o vladičinom zahtjevu, na koju je ubrzo i prispio 
odgovor, što je, navodno, trebalo da zadovolji crnogorskog vladara. Naime, imperator i carska vlada su 
donijeli odluku da se godišnja subvencija produži i za narednih pet godina. Vladici je Mejendorf odmah 
saopštio odluku, računajući da će to biti dovoljan razlog da se dalje ne zanosi željom da sa takvim zdravljem 
putuje za Petrograd. Iako vladika nije potcjenjivao značaj carske odluke o produženju finansijske subvencije, 
nije bio zadovoljan odgovorom. On nije mogao da shvati preporuku iz Petrograda da se vrati u domovinu. 
Zelio je da se po svaku cijenu još jedanput vidi s ruskim vladarem, kao da je bio opsjednut uvjerenjem da će 
mu taj susret povratiti zdravlje. 

Ruskoj diplomatiji je, odista, teško bilo i dati saglasnost da se jedan teški bolesnik upućuje na tako dalek put, 
da bi se susrio s vladarem njihove imperije, koji mu nije mogao pomoći ništa više od onoga što je učinio 
donošenjem odluke o zadržavanju crnogorske države na budžetu ruske državne blagajne. U neposrednim 
kontaktima ruski diplomati u Beču su i morali osjetiti da je, i pored takve odluke, vladika ostao nezadovoljan. 
A kad je tih dana crnogorski vladar obaviješten da Nikolaj I dolazi u Olmuc na pregovore s austrijskim 
vladarem, sastavio je istorijsko pismo upućeno ruskom predstavniku u Beču, u kome ga je zamolio da ,upita 
da li bi mogao iskoristiti prisustvo uzvišenog gospodara u Olmucu da izrazim svoje veliko poštovanje 
njegovom carskom veličanstvu", dodavši da njegova želja i predloženi korak ,nemaju drugog cilja do da 

iskaže svoju zahvalnost za dobročinstva koja crnogorski narod duguje caru”. Ubrzo je iz Petrograda 
prispio negativan odgovor i na ovaj vladičin zahtjev. U njemu je preporučeno da se saopšti crnogorskom 
vladaru da ne postoje povoljni uslovi da u Olmucu ruski imperator primi vladiku. Kako su ovaj odgovor ruski 
predstavnici u Beču saopštili crnogorskom vladaru, ne vidi se iz datih materijala. Mora se pretpostaviti da je 
vladika ostao razočaran. 


Smrt vladike Rada 


Zna se da je bolesni vladika nekoliko puta razgovarao sa dr Škodom. Isto tako, zna se da je dr Škoda već u 
maju 1951. konstatovao da se vladičina bolest tako rapidno razvila da crnogorskom vladaru lijeka nema. Ali, 
da li je takav zaključak dr Skoda neposredno saopštio vladici to zaista nije ustanovljeno. Prije bi se reklo da 
mu tako drastično nije saopštio svoje mišljenje. 

Kad se o svim stvarima vezanim za njegov posljednji boravak u prijestonici Monarhije duboko razmislio, 
vladika je ocijenio da više nema razloga da se tu zadržava, pa je donio odluku a se povrati u Crnu Goru. Tada 
vjerovatno nije ni naslućivao da su na Cetinje prispjeli glasovi o stanju njegovog zdravlja. I, zaista, 
Praviteljstvujušči senat je bio do podrobnosti obaviješten o tome. Uostalom, to tada nije ni bilo teško saznati. 
Senat je, u stvari, izglasao odluku da se u Beč odmah upute Vido Bošković i Dimitrije Milaković da budu 
zemaljskom gospodaru na pomoći na putu od Beča do Cetinja. Dvojica crnogorskih izaslanika su se 15. VII 
ukrcali na parobrod u Kotoru i uputili se preko Zadra i Trsta za prijestonicu Monarhije. 

Krajem avgusta 1851. (19. VIII) Njegoš je sa svojom pratnjom prispio u Zadar. Pošto nije želio da napusti 
brod, u posjetu mu je došao dalmatinski guverner Getaldi a po podacima što ih je odmah poslije tog susreta 
sa crnogorskim vladarem poslao nadležnim vlastima, Njegoš je izgledao fizički loše. Crnogorski vladar je, po 
Getaldijevom saopštnju, iskazivao nadu da će mu poći za rukom da se u rodnom kraju oporavi, da će ponovo 
uzeti vlast u ruke, a ako mu se zdravlje pogorša ponovo će se vratiti u Italiju, da tamo potraži lijeka. Već 20. 
VIII 1851. Njegoš napušta Zadar i kreće za Kotor, gdje pristiže sljedeći dan (21. VIII 1851), dočekan od 
zvaničnih lokalnih organa vlasti, na čelu s Pavlom Rešetarom. Poslije kraćeg zadržavanja u Kotoru, Njegoš 
23. VIII 1851. odlazi na Cetinje. 


Tužna svečanost na Cetinju 


Odmah po dolasku na Cetinje vladičino zdravlje se pogoršalo. Bolesnik je teško podnosio hladnoću, pa je 
zatražio da mu se pripremi jedna kuća u Riječkoj nahiji, pa ako mu tamo ne bi odgovaralo, želio je da se 
prebaci negdje na morsku obalu. Krajem septembra, Njegoš je potpuno izgubio nadu u bilo kakvu mogućnost 
za ozdravljenje. Tih dana uputio je pismo Aleksandru Bajoviću u Trst i od njega zahtijevao da 1.500 funti 
sterlinga, što su se nalazile kod njega, uruči Lazaru Prorokoviću. Vladika je osjetio da se primakao kraj 
njegovom životu, pa je počeo da se žali ličnostima s kojima je, po vlastitoj ocjeni, bio dužan da održava 
vezu: Karlu Vasilijeviču Neseljrodeu, Jeremiji Gagiću i Vuku Stefanoviću Karadžiću. Vuku saopštava da mora 
biti kratak u pismu, jer „kad tijelo strada i stenje, duša se vije po olujama". 

Pred kraj oktobra borio se sa smrću. Pokušavao je da se iščupa iz njenih čeljusti, ali bez izgleda na uspjeh. 
Na kraju je donio odluku da ponovo otputuje u Kotor. Za tu svrhu bila je pripremljena i specijalna nosiljka, ali 
je sve to bilo uzaludno 19 / 31. X 1851. u 10 sati ujutro vladika je umro, tačno dvadeset i jednu godinu po 
stupanju na čelo Crne Gore. 

Na dan Njegoševe smrti počeo je da se na Cetinju okuplja veliki broj žitelja Crne Gore. Vladika je sahranjen 
treći dan poslije smrti. Vladičini posmrtni ostaci položeni su u grob njegovog strica, Petra I Petrovića Njegoša. 
Na sahrani je bilo oko 4.000 žitelja, preko 100 sveštenika, a svečanost sahrane mnogo je podsjećala na onu 
Petra I, s tim što je bila mnogo tužnija. 

Svi istaknuti zemaljski prvaci su znali da je vladika ostavio testament, a neki su bili upoznati i s njegovim 
sadržajem. Uvodni dio vladičinog testamenta ima i vrhunski literarnu vrijednost. 


Pjesma životu i smrti 


Mnogi istaknuti intelektualci, mislioci, pisci, posebno književni istoričari i teoretičari taj dio vladičinog 
Testamenta nazivaju ,apoteozom" Bogu, stvoritelju svega. Shodno vladičinoj hrišćansko-filozofskoj koncepciji 
o egzistenciji i praegzistenciji nije se mogao na sažetiji i snažniji način izložiti kosmogonijski koncept jednog 
misaonog pjesnika ni tako moćno progovoriti o božanskom ,veličestvu" i tragičnosti ljudske sudbine, od 
onoga kako je to Njegoš učinio u svom Testamentu. 

Proničući u više zakone vaseljene, svjestan da je „čovjek smrtan i mora umrijeti“, s nadom i mirnoćom 
stupajući prema svetilištu odakle je „prva iskra" ,sjekla", Petar II Petrović Njegišo je, bez lažne taštine, bio 
svjestan svoje veličine: ,Hvala ti Gospodi, jer si me na zemlji nad milionima i dušom i tijelom ukrasio“. 
Ovidijevski rečeno, Njegoš je toga dana (ili noći), 20. maja 1850. po starom kalendaru, na Prčanju, izlažući 
svoje potonje misli, ispjevao pjesmu i životu i smrti! 


GLAVA TREĆA 


I 
PROGLAŠENJE DANILA STANKOVA PETROVIĆA ZA KNJAZA, A CRNE GORE ZA KNJAŽEVINU 


Smrt Petra II Petrovića Njegoša odjeknula je bolno i nedaleko. Savremenici su se pitali: šta će biti s Crnom 
Gorom poslije vladične smrti? Mnogima nije bilo jasno kojim će putem krenuti ova malena ali političko-- 
strateški značajna balkanska zemlja i kakve joj se pružaju mogućnosti za dalji razvoj. Bolje obaviješteni 
posmatrači su strahovali od toga da li su u njoj stasale snage koje su kadre da nastave smjelu i nezavisnu 
politiku velikog pjesnika i vladara, ili će je razoriti unutrašnji nemiri i politički sukobi, čiji su se znanci već 
nagovještavali, čak i za vrijeme vladičina života. A najteža dilema koja je pritiskala prijatelje Crne Gore u 
pojedinim jugoslovenskim zemljama bila je neizvjesnost da li će mladom Danilu Stankovu Petroviću poći za 

rukom da na svojim plećima ponese teret upravljanja jednom zemljom, čije su puteve s teškom mukom već 
bili jasno trasirali njegova dva velika prethodnika. 

Danilo Petrović je rođen u Erakovićima, na Njegušima, 21. V 1826, u domu glasivotog Njegoševog brata od 
strica, Stanka Stijepova, kao sedmo dijete. Imao je dva brata: Stevana (poginulog na Celinskom potoku 
1836) i Mirka (umrlog 1867). Imao je i četiri sestre (Raku, Joku, Maku i Janu), udate za istaknute crnogorske 
prvake. 


Pokušaj Pera Tomova 


Odmah poslije vladičine smrti (18 / 30. X 1751), tačno dvadeset i jednu godinu poslije stupanja Rada 
Tomova na čelo ove zemlje, obavijestio je prezident Praviteljstvujušćeg senata crnogorskog i brdskog 
zvaničnog ruskog predstavnika u Dubrovniku o nesreći koja je zadesila crnogorski narod. Sličan izvještaj 
poslao je i ruskom poslaniku kod vlade Habzburgovaca. Uz vijest je napomenuo da u zemlji vlada mir i red. 
Na pismo Pera Petrovića (od 20. X / 1. XI 1851) odgovorio je odmah ruski generalni konzul u Dubrovniku i 
iskoristio priliku da mu pošalje i original vladičina testamenta, koji se čuvao u arhivi Konzulata, kako bi se po 
njemu Senat dalje ,upravljao“", jer je to i vladika tražio, izražavajući svoju posljednju želju. 

Ne časeći ni časa, Pero Tomov je zakazao skupštinu narodnih prvaka na Cetinju za 28. X / 9. XI 1851. Osim 
senatora, na njoj su bili prisutni i drugi narodni prvaci Crne Gore. Svi učesnici su, prije svega, izrazili 
jednodušnu spremnost da poštuju Njegošev testament i preporuke o održavanju reda i mira u zemlji i na 
granicama prema ejaletima Skadarskom i Hercegovačkom. Mimo očekivanja, skupština je izglasala i rješenje 
da se Pero Tomov proglasi za ,gospodara“ Crne Gore. Oslanjajući se na takvu odluku, novoizabrani 
„gospodar” je svečano izjavio da će se starati o održavanju reda u nastalim kritičnim trenucima narodne 
istorije (R. J. Dragićević). 

Bilo je očevidno da je Pero Tomov riješio da ne ispuni dosljedno testamentalnu obavezu koju je Senatu i 
narodu ostavio u amanet preminuli zemaljski vladar. Bilo bi sasvim neopravdano pretpostaviti da Peru 
Tomovu Petroviću, kao dugogodišnjem prezidentu Senata, nije bilo do detalja poznato koliko je preminuli 
vladar za punih sedam ili osam godina ulagao posebne duhovne napore da što potpunije obrazuje sinovca - 
nasljednika i upiti ga u složene radnje upravljanja državom i narodom. Isto tako, mora se pretpostaviti da je 
Pero Tomov i te kako znao da se zbog vlasti lako proliva krv, pogotovo onda kad neko želi da je na nezakonit 
način uzme. 

Nije Pero Tomov otklonio opasnost za zemlju time što su ga zemaljski prvaci priznali za ,knjaza“ i 
„gospodara” Crne Gore, a formalno izjavili da prihvataju Danila za nasljednika Petra II i što su kazali da s 
radošću očekuju vijest da se upiše na neko od odgovarajućih učilišta u zemlji pokroviteljici. Drama je 
započela, njen rasplet se očekivao, savjesni zemaljski prvaci počeli su od toga da strahuju! Zanimljivo je 
kako tako lukav čovjek, kakav je bio Pero Tomov, nije mogao da pretpostavi da će ruska konzularno- 
diplomatska služba u Beču obavijestiti Danila o opasnim i dramatičnim potezima prezidenta Senata na 
novembarskoj skupštini (28. X / 9. XI 1851) na Cetinju, kad se poigrao sudbinom Crne Gore. 


Reagovanje Danila Petrovića 


Odluka novembarske skupštine na Cetinju izazvala je zaprepašćenje ruske diplomatije. Njoj je još za života 
Petra II bilo poznato da je i Đorđije Savov Petrović, viceprezident Senata, izjavljivao da za nasljednika 
prijestola više ima uslova Krsto Mašanov Petrović od Danila Stankova. Strahujući od ovakvih rezonovanja, 
ruski predstavnik kod bečke vlade Mejendorf o tome je obavijestio državnog vicekancelara, znajući koliko ga 
može zainteresovati tako delikatan fakat iz crnogorskog unutrašnjeg političkog života. 

Još za Njegoševe vladavine u Crnoj Gori je počelo da se razmišlja o tome da bi bilo djelotvorno da se 
promijeni naziv vrhovnog zemaljskog poglvara i da se odvoji crkvena od svjetovne vlasti. Zastupnici ovog 
mišljenja polazili su od uvjerenja da dinastiji Petrovića prijeti opasnost od biološke ugroženosti zbog 
stopedesetogodišnje prakse da jedino njoj pripada pravo imenovanja vladika i vladara. Tako je iz biološke 
reprodukcije ispadala najvitalnija i najsnažniija ličnost ove dinastije. A sam crnogorski oblik vladavine bio je i 
rijedak u Evropi i, u neku ruku, prestavljao anahronizam, bez obzira na to što je svako znao da je pojam 
«vladika" u crnogorskom značenju sinonim za pojam vladar, gospodar. 

Pošto je Njegoševog nasljednika, Danila Stankova Petrovića u austrijskoj prijestonici zatekla vijest o smrti 
crnogorskog vladara, zatražio je od ruskog predstavnika vizu za Petrograd, za sebe i svog pratioca Vukovića. 
Danilo je tada pismeno obavijestio ruskog predstavnika da ga je Njegoš, još u maju 1850, i zvanično 
naznačio svojim nasljednikom i tu odluku saoštio svim senatorima. U istom pismu Danilo je obavijestio 
ruskog predstavnika da je punih sedam godina bio specijalni vladičin ,pitomac“ na Cetinju. 

Iznenadna vijest nije tada postakla Danila da razmišlja o povratku na Cetinje jer je, navodno, strahovao da bi 
to moglo proizvesti ,međusobija i raspre“. Ubrzo zatim, dobio je i kopiju oporuke Petra II, pa je 11/23 XI 
1851. uputio pismo imperatoru Nikolaju I, tražeći od njega da potvrdi Njegošev testament, posebno onaj 
njegov dio koji se odnosio na nasljednika. Danilo je istovremeno na Cetinje poslao poruku da zemlju treba 
proglasiti za knjaževinu, ukolko crnogorski narod želi da uđe u zajednicu evorpskih građanskih država. 


Danilo - knjaz Crne Gore 


Kad su u Petrograd prispjele prve telegramske vijesti o Njegoševoj smrti, ruski ministar inostranih poslova 
sastavio je specijalni referat (12. 24. X 1851) za imperatora. U njemu su učinjene četiri značajne preporuke: 
1. da se Danilo Stankov Petrović prizna za zakonitog nasljednika preminulog vladike; 

2. da se obavijesti Praviteljstvujušči senat crnogorski i brdski da će Rusija uzeti u zaštitu i pod 
pokroviteljstvom novog crnogorskog vladara; 

3. da će u Crnu Goru biti upućen zvanični carski izaslanik da pomogne Danilu Stankovu da ostvari na zakonu 
stečeno pravo; 

4. da Danilo Petrović dobije čin arhimandrita u Rusiji, gdje bi se sa njim, takođe, napravili dogovori o daljem 
"učvršćivanju zakonskog poretka u Crnoj Gori", s tim da ga u vrijeme odsustvovanja iz zemlje zamjenjuje 
prezident Praviteljstvujuščeg senata. Imperator se saglasio sa preporukama referata grofa Neseljrodea. 

Pošto su prihvaćene sugestije državnog kancelara, donesena je i odluka da se što prije obavijesti carski 
poslanik u Beču da pošalje svog delegata na Cetinje da saopšti carevo mišljenje. Izbor je pao na sekretara 
carskog poslanstva u Beču, Merčinskog. U uputstvima koja su mu upućena stajalo je da se "takmacima" za 
vrhovnu vlast u Crnoj Gori saopšti da je: "testamenat pokojnog Vladike bacio odlučujući teg na vagu u korist 
njegovog sinovca Danila Petrovića". Poštujući Njegoševu volju, ruski imperator je "bez oklijevanja priznao 
Danila Petrovića za vladara Crne Gore". 


Sporna odluka 


Carski izaslanik je s imperatorovom preporukom otputovao na Cetinje u pratnji ruskog generalnog konzula 
Jeremija Gagića. Po njihovom prispjeću na Cetinje, zakazali su sjednicu Senata za 20. XI /2. XII 1851. Na 
sjednici su bili prisutni svi glavni crnogorski i brdski prvaci. Prilikom zasijedanja donesena je odluka da svi 
sporovi, ukoliko iskrsnu, oko ispunjavanju testamenta Petra II Petrovića Njegoša moraju biti prepušteni na 
rješavanje isključivo ruskoj vladi. 

Istog dana kad su ruski izaslanici napustili Crnu Goru (21. XI / 2. XII 1851), crnogorski senatori na čelu s 
prezidentom i u društvu s "duhovnicima, kapetanima, perjanicima, nahijskim i plemenskim prvacima" 
produžili su zasijedanje i izabrali Pera Tomova Petrovića za "knjaza" Crne Gore i zaključili - "njemu se 
obričemo" i "zaklinjemo" da ćemo mu "poslušni biti, jer smo uvjereni da će on znati i unaprijed, kao što je do 
sada više puta, u osustvovanju blaženopočivšeg našeg Vladike, njegovog brata, nas rukovoditi k sreći i 
napredku". U ovom tekstu je formalno sve kazano tačno, ocijenjeno istorijski realno, ali, i pored toga, nije 
bilo pravedno. Ovakvim polazištem narušavao se prirodni red stvari, a on se nije smio poremetiti a da se 
zemlja ne izloži opasnosti od unutrašnjeg oštrog sukoba, težeg od bilo kojeg ranijeg. Kakva se opasnost nad 
Crnom Gorom tada nadvila - događaji su ubrzo pokazali. Kad je neko opčinjen vlašću i ona mu postane 
osnovno životno rukovodno načelo, za njega je čak i rizik unutrašnjeg krvoprolića mali razlog da se odustane 
od borbe za vlast. 

Po odobrenju Mejendorfa, Danilo je iz Beča krenuo za Cetinje 23. XI / 5. XII 1851, samo dva dana poslije 
sjednice na kojoj je Pero Tomov proglašen za "knjaza" Crne Gore. Odlazeći na Cetinje, Danilo nije ni slutio 
kakve ga sve opasnosti i teškoće očekuju u domovini. Siguran je bio samo u sebe i svoga brata, vojvodu 
Mirka. 

Danilo je, doduše, raspolagao i jednom prednošću kojom se nije mogao poslužiti Pero Tomov - podrškom 
ruske vlade i ruskog imperatora. A iznad svega imao je i Njegošev testament. Time je njegova pretenzija na 
vladarsku stolicu imala potpuni unutrašnji i spoljašnji legitimitet. 


Kraj razmimoilaženja 


Dolazak Danila Stankova na Cetinje mogao je lako da se pretvori u krvoproliće. Što se to nije i dogodilo treba 
dobrim dijelom zahvaliti Danilovoj izuzetnoj odlučnosti i smjelosti njegovog brata, vojvode Mirka. U tom 
dramatičnom času važno je bilo i to što su uz Danila neočekivano stali i viceprezident Senata Đorđije Petrović 
i istaknuti katunski prvak i senator Stevan Perkov Vukotić, kao i Novica Cerović, nesumnjivo jedan od 
najuticajnijih Crnogoraca. 

Kad je osjetio da uz sebe ima najuticajnije senatore, Danilo je otpočeo da preduzima i prve državničke 
radnje. Kao prvo, riješio je da sav državni kapital, naslijeđen od vladike Petra II, rasporedi ne po preporuci 
ostavljenoj od svog prethodnika već prevashodno na narodne potrebe: za otvaranje škola, popravku puteva, 
obnavljanje crkava, ponovno otvaranje štamparije, za pomoć sirotinji i za povećanje plata državnim 
činovnicima. Narodna skuština od 1/13. I 1853, na kojoj se o ovome raspravljalo, sankcionisala je sve 
Danilove prijedloge i preporuke i na neki način narodu objelodanila da su opasna razilaženja u državnom 
vrhu oko Njegoševog nasljedstva okončana, u duhu sugestija dobijenih iz Petrograda, a bez narušavanja 
osnovne testamentalne želje velikog pokojnika. Odmah poslije toga, prezident Senata je obavijestio ruskog 
poslanika Mejendorfa da se novoizabrani crnogorski poglavar priprema za put u Petrograd. 

Svečano ispraćen sa Cetinja 12. II 1852. Danilo je krenuo za Rusiju, nošen mislima koje su tada imale veliku 
istorijsku težinu. Dok je još boravio u Beču i pripremao se za odlazak u zemlju pokroviteljicu, na Cetinju je 
7/19. III 1852, po prethodnom dogovoru, održana istorijska sjednica Praviteljstvujuščeg senata i ostalih 
najistaknutijih narodnih prvaka. Na njoj je izglasana istorijska peticija ruskom imperatoru Nikolaju I, čiji je 
sadržaj prethodno do u tančine bio precizno i jasno formulisan u dugovoru sa nasljednikom. U peticiji je 
traženo da "duhovna vlast ubuduće bude odvojena od svjetovne, tako da bi jednu vršio vladika, koga bira 
narod, a drugu Danilo Petrović i njegovi potomci, u pravoj liniji, po redu prvorođenja, sa titulom knjaza". 
Peticiju je odnijela u Beč specijalna senatska komisija, koju su sačinjavali: Ivo Rakov Radonjić, Krsto 
Mašanov Petrović, Petar Stevanov Vukotić i Pero Milov Martinović. Zadatak komisije je bio da je lično uruči 
Danilu. Peticiju su potpisali prezident Praviteljstvujuščeg senata Pero Tomov Petrović, viceprezident Đorđije 
Savov Petrović, devet senatora, šest arhimandrita i protopopova, trinaest istaknutih serdara i vojvoda i 
narodni sekretar Lazar Vlahović. U posebnom, sprovodnom pismu, koje je delegacija takođe donijela Danilu, 
istaknuto je da je "cijeli narod crnogorski na sveopštem zboru koji se skupio na Cetinju još 1. marta", 
"poslije svakojakije raspoloženija", jednodušno odlučio da crnogorska država bude "mirska" i da postaje 
"nasljedno knjaževstvo", a Danilo Stankov Petrović "knjaz i svijetli gospodar Crne Gore". Skupština je takođe 
odlučila da "ostaju u punoj snazi ustav, zakoni i svi običaji, kako je dosad država upravljana bila". Od 
novoimenovanog crnogorskog vladara traženo je da se, po obavljenom poslu u Petrogradu, što prije povrati u 
"vjerno naše otačastvo", kako bi se mogao posvetiti poslovima za napredak i "veličanstvo naše slavne Crne 
Gore". Neka poznija obavještenja vojvode Sima Popovića o ovoj skupštini i o ovom dokumentu saopštena su 
neprecizno. 














Počasti u Petrogradu 


Obaviještena o političkim sukobima na Cetinju, ruska carska vlada je prije Danilovog polaska za Petrograd 
uputila u Crnu Goru svog specijalnog izaslanika, pukovnika Jegora Petroviča Kovaljevskog, starog 
crnogorskog poznanika, prijatelja i Njegoševog poštovaoca. On je, po nalogu carske vlade, trebalo da ispita 

stanje u zemlji i podnese vladi pouzdana obavještenja o tome. 

Kovaljevski se u Beču susrio s Danilom, s njim proveo u društvu više od nedjelju dana, trudeći se da što bolje 
upozna Njegoševog nasljednika. Izvještaji koje je o tome poslao u Petrograd, kao i oni što ih je po povratku 
u prijestonicu sačinio o stanju u Crnoj Gori, poslužili su carskoj vladi kao osnov za važne odluke o daljoj 
politici prema crnogorskom vladaru i zemlji na čije se čelo pripremao da stane. 

Danilo Perović je s počastima dočekan u Petrogradu. Prvo je bio smješten u stanu inspektora Duhovne 
akademije, a kad je zvaničnim organima petrogradske vlade postalo jasno da će se imperator saglasiti sa 
prijedlogom crnogorske skupštine o proglašenju Crne Gore za knjaževinu, naloženo je da se Danilu za 
smještaj odredi jedan od najpoznatijih prijestoničkih hotela. Prije toga, crnogorski vladar je obišao sve 
znamenitosti Petrograda. Knjaza je stalno pratio zvanični predstavnik vlade, a 15 / 27. VI 1852. primio ga je 
i ruski imperator. Tom prilom mu je saopštio da je "imao prijatnu dužnost" da se upozna sa sadržajem 
crnogorske peticije o proglašenju knjaževine i dodjeljivanju titule knjaza crnogorskom gospodaru. Imperator 
je izrazio nadu da to neće izazvati promjenu "u političkom biću" Crne Gore, niti će ona zbog toga početi da 
remeti odnose sa svojim susjedima. Tada je Nikolaj I odlikovao crnogorskog vladara Ordenom svetog 
Stanislava I reda, a visokim odlikovanjima i Pera Tomova Petrovića, Đorđija Savova Petrovića, vojvodu 
Jakova Dakovića, Novicu Cerovića, Iva Rakova Radonjića, serdara Mila Martinovića, perjaničkog kapetana 
Đura Martinovića, perjanika Butora Vukmanovića i Đura Jovova Đurišića. 

Pred knjažev odlazak iz Petrograda obaviještena su ruska diplomatska predstavništva u Berlinu i Beču o 
odluci carske vlade da prizna crnogorsku knjaževinu i crnogorskog knjaza. 


Svečanost u Cetinjskom manastiru 


Knjaz Danilo je napustio Petrograd 22. VI /4. VII 1852. Početkom jula (2/14. VII) prispio je u Beč, gdje ga 
je, u odsustvu austrijskog imperatora, primio austrijski ministar inostranih poslova. 

U društvu s Vukom Stefanovićem Karadžićem i pratnjom (na čelu s vojvodom Mirkom) koji ga je srio još u 
Trstu, doputovao je u Kotor 18/20. VII 1852. Početkom avgusta, (2 / 14. VIII), u pratnji većeg broja 
Crnogoraca, prispio je na Cetinje. 

Drugi dan po dolasku u crnogorsku prijestonicu održana je velika svečanost i bogosluženje u Cetinjskom 
manastiru. Na svečanosti je na viceprezedent Senata saopštio prisutnima da je "Njegovo veličanstvo car 
ruski, uvažavajući molbu naroda i Senata crnogorskog, pristao na to da se Danilo ne vladiči nego da postane 
knjaz". Tom prilikom je prezident Senata, Pero Tomov Petrović, po starinskom običaju, izrazio spremnost da 
poštuje odluku svog pokrovitelja. Stari lisac znao je i te kako da prikrije svoje intimno osjećanje, pomirivši se 
s tim da su njegove šanse u borbi za vladarsku stolicu svedene na minimum. 

Povratak novoimenovanog knjaza u Crnu Goru izazvao je interesovanje u diplomatskim krugovima velikih 
evropskih država. Knjaževe izjave da će se starati o očuvanju mira na granicama prema Turskoj svakako je 
respektovao, ali je malo ko u njih vjerovao. Tok događaja u Bosni i Hercegovini nije slutio na dobro. 
Pretpostavljalo se da će i prilike na crnogorsko-turskoj granici, ne samo prema Bosni i Hercegovini već i 
prema Albaniji, natjerati novog vladara na aktivniju i odlučniju politiku. To su, uostalom, nagovještavale i 
aktivnosti koje su po dogovoru preduzimali vojvoda Mirko, Novica Cerović i vojvoda Janko Daković. Događaje 
je bilo teško predvidjeti, ali im smisao nije bilo teško protumačiti. 


Gospođinska skupština 


Jugoslovenski narodi pod turskom vladavinom očekivali su od crnogorskog knjaza mnogo. Narastala su 
nadanja u početak odlučnih akcija sa Cetinja. Malo je ko vjerovao u to da će mir dugo potrajati. Strahovanja, 
neizvjesnost i rizik koje su nosili i noć i dan u nekim krajevima Balkana djelimično su se oslanjali na burnu 
tradiciju revolucionarnih zbivanja 1848- 1849. Oprezni evropski diplomati bili su ubijeđeni da promjene u 
državnom životu Crne Gore, odobrene od strane ruskog vladara, predstavljaju siguran predznak zaokreta 
ruske istočne politike. Neki evropski uticajni diplomati vjerovali su da uskoro predstoji i međunarodno-pravno 
priznanje crnogorske knaževine. Sami događaji u Crnoj Gori su tekli brže nego što su očekivali i najžešći 
skeptici. Dok je javnost balkanskih zemalja očekivala događaje na planu spoljne politike nove knjaževine, 
crnogorski vladar je preduzimao hitne radnje na unutrašnjem ustrojstvu zemlje. Njegove namjere da 
sprovede državne reforme olakšavala je okolnost što su tada odnosi Crne Gore sa Habzburškom monarhijom 
bili dobri. 


Plate i penzije 


Početkom septembra 1852. (8/20 IX) knjaz Danilo je sazvao narodnu skupštinu na Cetinju. Na njoj je 
učestvovalo 4000 Crnogoraca. Prvog dana skupština je imala samo svečani karakter, a drugog, (9/21. IX) 
obnarodovane su odluke koje je predložio knjaz. Najprije su pročitana imena senatora, kapetana i perjanika, 
starih i novoimenovanih. Po knjaževoj naredbi, svi novoizabrani činovnici morali su da polože zakletvu pred 
dvojicom svještenika. Posljednji je zakletvu položio i sam knjaz. Čitav ceremonijal se obavljao ispred 
manastira u cetinjskom polju, đe je skupština i održavana. 

U tekstu zakletve novoizabranih činovnika rečeno je da će biti vkerni knjazu i "otačastvu" "na svako mjesto", 
"na svaki čas, u dnevi i noći, u zlu i dobru" i da će se "tvrdo držati njegovijeh zakona", da će pravo suditi, 
"bez ikakva mita i hajtera", "kako bogatome tako i siromahu". Na skupštini su izabrani novi senatori: Petar 
Stevanov Vukotić, na mjesto prestarjelog Stevana Perkova, vojvoda Ivo Rakov Radonjić, Turo Plamenac i 
vojvoda Uskoković iz Lješanske nahije. Skupština je prihvatila i knjažev prijedlog da se broj perjanika poveća 
na 62. Takođe je odobrena i njegova preporuka da se sav novac, zaostao poslije smrti Petra II proglasi za 
opštenarodno dobro. 

Novoizabrani Praviteljstvujušči senat imao je 14 članova, na čelu s Perom Tomovim Petrovićem, kao 
prezidentom, s platom od 1500 forinti, Đorđijem Petrovićem, kao viceprezidentom, s platom od 1200 forinti. 
Ostalih 12 senatora imali su plate po 200 forinti. Za senatore su bili izabrani: 

1. Ivo Rakov Radonjić 

2. Milo Martinović 

. Petar Vukotić 

. Stefan Perović 

. Ramo Bošković 

. pop Jovan Radović 

. Niša Mitrov Božović 

. Jovan Uskoković 

. Petar Filipov Vujović 

10. Turo Stevov Plamenac 

11. Novica Cerović 

12. Jakov Daković 

Skupština je izabrala i 29 kapetana i odredila im platu po 60 fiorina, osim kapetanima popu Nikoli 
Kaluđeroviću i perjaničkom kapetanu Đuru Prelovu Martinoviću, čija su primanja iznosila po 140 fiorina. 
Izabrano je takođe 62 perjanika po plemenima, sa platom od 80 fiorina. Određene su i penzije zaslužnim 
građanima Crne Gore. Najveća je data Njegoševom ocu Tomu Petroviću (600 fiorina), zatim penzija vojvode 
Mirka (200 fiorina) i Njegoševih sestara Stane i Marije (po 200 fiorina). Plata Jeromonahu Nikanoru Njegošu 
određena je na 300 fiorina. 


Oo Nanusauw 


Spisak perjanika 


Kako je još krajem pedesetih godina prošlog stoljeća prvi put publikovan spisak crnogorskih perjanika u 
jednom rijetkom istorijskom časopisu, postoji potreba da se njihova imena unesu u tekst ove Istorije, pored 
ostalog i zbog toga što se među njima nalaze i neke ličnosti koje su imale izuzetnu ulogu u istoriji svojih 
plemena i krajeva. Na spisku perjanika bili su: 

Katunska nahija (1. Stevo Ivanov Špadijer, Niko Savov Barjamović, Đuro Gavrilov Vicković, 4. Špiro Filipov 
Radonjić, 5. Milo Novakov Petrović, 6. Mašut Ivanov Popović, 7. Andrija Bogdanov Pejović, 8. Joko Savov 
Vukotić 9. Novak Krstov Nikolić, 10. Rade Čokov Đukanović, 11. Ramo Petrov Vinić, 12. Miloš Petrov 
Radulović, 13. Ilija Đukanov Zvicer, 14. Nikola ivanov Banićević, 15. Joko Dragov Roganović, 16. Vuko Popov 
Bulajić, 17. Rade Kovačević, 18. Musa Ivanov Nikčević, 19. Nešo Spasojev Kontić, 20. Mihailo Aveamov 
Backović, 21. Bekica Jovanov Pavićević); 

Crmnička nahija (1. Ivo Filipov Vujačić, 2. Mićo Iličković 3. Bogdan Maretić, 4. Joko Markov Masoničić, 5. 
Mališa Leković, 6. Pero Bjelica, 7. Pavić Perazić i 8. Ivo Perov Bokan); 

Riječka nahija (1. Mato Jokin Popović, 4. Stevan Markišin Jovićević, 5. Peko Andrijin Janković, 6. Pero 
Krcunov Pejović, 7. Mališa Mićunov Ražnatović, 8. Filip Perov Vukmirović, 9. Krceat Golubov Sjekloća 10. 
Marko Markov Vujović, 11. Mihailo Lazov Rajković, 12. Savo Markov Radunović); 

Brđani i Bjelopavlići (Vido Novakov Bošković, 2. Gavrilo Đokov Pajović, 3. Toko Nikin Šaranović, Marko 
Goranov Jovović, 5. Milovan Mijajlov Jovanović, 6. Ilija Milutinov Radović, 7. Drago Andrin Milatović, 8. Jole 
Piletić 9. milutin Perovanov Šušović, 10. Boro Bešin Borović, Boro Tomov Vučinić (!), 12. Petar Lukin 
Vlahović, 13. Pavle Vučinić Minić, 14. Radovan Begov Redžić, 15. Grigorije Jovanov Pižurica 16. Živko Nastin 
Bojić, 17. Sava Batrćev Pržikapa, 18. Banjo Neškov Lazarević, 19. Sava Milanov Vukanović, 20. Smajo 
Spasojev Uskok, 21. Boro Božov Kuč) 

(J. P. Kovaljevski). 

Svi su perjanici bili naočiti i hrabri mladići. Nije ih mnogo krasila osobita duševnost. I nije ih narod bez 
osnova pokatkad nazivao "kabadahijama". 


Poreske klase 


Septembarska skupština na Cetinju je donijela odluku da se do donošenja novog zakonika sudi po Zakonu 
Petra I . Kako je zakonik opšti crnogorski i brdski regulisao samo neke oblasti prava, knjaz je obećao da će se 
ubrzati rad na donošenju novog zakonika i da će on biti uskoro izglasan. Na skupštini je ustanovljena tjelasna 
kazna kao jedna od sankcija u krivičnom pravu. Takvu odluku učesnici nijesu prihvatili s oduševljenjem. Tu je 
srednjevjekovnu kaznu primjenjivala otomanaska vlast na Balkanu, a u Crnu Goru ju je unio u zakon i bivši 
prezident Praviteljstvujuščeg senata Ivan Ivanović Vukotić. Njeno ponovno uvođenje u pravnu praksu Crne 
Gore degradiralo je crnogorsku pravnu misao. 

Na skupštini su ustanovljene i poreske klase i poreske stope. Utvrđena su nekolika poreska razreda. 
Najsiromašnija porodica plaćala je samo jednu forintu na godinu, "imućna" - dvije, "imućnija" - četiri, a 
"najimućnija" - šest forinti. Kasnije se pokazalo da su ove stope za neke slojeve bile dosta visoke. Knjaz je 
takođe donio rješenje o uvođenju "dacije", na svu robu koja je prolazila preko carinarnice u Kotoru, Budvi, 
Risnu i Herceg Novom i ulazila u Crnu Goru "sa buletom od tranzita". Određena je bila i carinska tarifa. Pri 
svakoj od carinarnica bio je imenovan po jedan crnogorski carinik. 

Gospođinska skupština na Cetinju pokazala je da su knjaževa obećanja da će u zemlji učvrstiti sudstvo bila 
zasnovana na realnim potrebama zemlje. Poslije održane skupštine svi su vjerovali da će se sprovesti u život 
i knjaževa obećanja o otvaranju osnovnih škola po državi, da će se izvršiti braz opravka puteva i da će se 
pristupiti izgradnji novih. A što je najvažnije, svi su sa skupštine otišli ubijeđeni u to da će se u zemlji zavesti 
strogi red i poredak, da se neće smjeti narušavati zemaljski mir. Skupština je u stvari, potvrdila da je 
okončana politička bitka oko toga ko će da uzme "vladarske poslove u svoje ruke". Ovom skupštinom je 
započela era "svjetovne autokratije" u Crnoj Gori. 


Oduševljenje u jugoslovenskim zemljama 


Proglašene crnogorske knjaževine s oduševljenjem je primljeno u svim južnoslovenskim zemljama. Navikli 
kroz prethodna dva stoljeća da na Crnu Goru gledaju kao na jedno od središta oslobodilačkog pokreta protiv 
turskih i drugih tuđinskih posezanja, južnoslovenski narodi su poslije Njegoševe smrti izražavali interesovanje 
za smjer kojim će krenuti ta mala ali političko-strateška i nacionalno-politički značajna zemlja. U 
nacionalnooslobodilačkim krugovima po svim jugoslovenskim krajevima i centrima počelo je da se raspravlja 
o tome što će ovaj zapaženi politički činilac na Balkanu da preduzme poslije smrti vladike-pjesnika i mislioca. 

Mnogi nacionalni radnici u pojedinim jugoslovenskim središtima s oduševljenjem su počeli da ističu da je 
"knjaževstvo crnogorsko" obnovljeno poslije nekoliko stoljeća. U pojedinim narodima počelo je još više da 
jača uvjerenje da nastupaju novi dani za oslobođenje od tuđina. 

Dok su mnoge novine u pojedinim jugoslovenskim centrima primile ovu vijest s oduševljenjem, zvanična 
glasila Monarhije su samo izražavala znatiželju, očekujući prve spoljnopolitičke poteze knjaza Danila. Ruska 
štampa je ovom događaju pridavala utoliko veći značaj, utoliko što je istočna politika njena vlade 
nagovještavala početak duboke krize na Istoku. U tom se kontekstu i štampa zapadnoevropskih velikih 
država zanimala za dolazak na čelo Crne Gore novog vladara sa titulom knjaza. 

Iako su narodni vođi u pojedinim jugoslovenskim zemljama pod tuđinskom vlašću, bili ubijeđeni da je 
dolazak knjaza Danila na čelo Crne Gore i proglašenje Crne Gore za nasljednu knjaževinu, značajan podsticaj 
za oslobodilačke pokrete svih balkanskih Slovena, vodeći srpski političar toga vremena, Ilija Garašanin je od 
toga počeo otvoreno da strahuje. 


Garašaninove sumnje 


Još od samog početka četrdesetih godina XIX stoljeća, Ilija Garašanin je postao jedan od posebno 
angažovanih političara jako angažovan u opštem pokretu, protiv tuđinske vlasti, kako turske tako i austrijske. 
Idejni podsticaj za stvaranje šire jugoslovenske zajednice davali su mu, pored ostalog, i poljski i mađarski 
nacionalni revolucionari. 

U Garašaninovim vizijama, sanjarenjima i kombinacijama za stvaranje šire državnbe zajednice na Balkanu 
polazilo se od uvjerenja da će u takvoj budućoj zajednici dominacija Srbije biti potpuno osigurana. Kad su 
poslije Načertanija, po Garašaninovim uputstvima, počele da se stvaraju tajne organizacije po pojedinim 
jugoslovenskim zemljama, zapadne diplomatije su odmah uočile duh i smisao politike srpskog državnika. A 
ličnosti uključene u mrežu tajnih Garašaninovih organizacija po pojedinim jugoslovenskim zemljama su 
držale da samo vladi u Beogradu i pripada vodeća uloga u tom pokretu, a srpskoj prijestonici čast da postane 
središte iz koga treba da se upravlja svim radnjama i aktivnostima u pokretu za oslobođenje od 
Habzburgovaca i Osmanlija. 

Garašaninu, izgleda, nije osobito značilo što je crnogorski narod krvario više od dva i po stoljeća u borbi 
protiv Osmanlija , što je tih dana samo nastavljao vjekovnu oslobodilačku tradiciju i što je neštedimice 
prolijevao svoju krv za svoju slobodu, ali i slobodu svoje susjedne braće. No, Garašanin se nikako nije mogao 
pomiriti s tim da Crna Gora i Cetinje postanu jedno od jugoslovenskih središta , odakle će se snažno uticati 
na dalji tok oslobodičačkih stremljenja na Balkanu. Da je čin proglašenja Danila Stankova Petrovića za 
knjaza, i Crne Gore za knjaževinu, istinski pogodio vodećeg srpskog političara toga doba dokazuju njegove, 
tim povodom izrečene riječi da je to "najnesrećniji događaj za Srbiju", zato što je remetio njegovu 
koncepciju i program srpske nacionalne politike, velika prepreka za njeno sprovođenje. 





Istorijska šansa 


Proglašenje crnogorske knjaževine remetilo je Garašaninove planove, otežavalo mu nacionalno-političku 
propagandu, otkrivalo mogućnost za opasna politička sporenja i sukobljavanja, dovodilo u pitanje vodeću 
ulogu Srbije među balkanskim narodima i oslobodilačkim pokretima. ,Načertanije“ je postalo politički 
manifest i nacionalni program Srbije, po kome ona mora da okupi oko sebe, oslobodi i prisajedini sve krajeve 
u kojima žive pravoslavci, koje on vidi kao Srbe. Ali i druge. 

U vrijeme vladavine vladike Petra II Petrovića Njegoša, Crna Gora je, isto tako, bila jedno ,revolucionarno 
ognjište", ali crnogorski gospodar s vladičanskom titulom tada Garašaninu nije smetao, pogotovo što je taj 
vladar gajio velike iluzije i u politiku Srbije i, posebno, u dobre namjere Garašaninove. A kad je Njegošev 
nasljednik preuzeo kormilo Crne Gore, sa titulom zemaljskog nasljednog knjaza, Garašanin je odmah počeo 
da ga naziva „jednom ludom”, ,akičinom" i ,đavolom", što „sam ne zna što ga je snašlo". I ne samo to, 
Garašanin je ocijenio da je srpsku državu iznenada zadesila velika nesreća. Zbog toga je, kao prvo, naredio 
Jovanu Marinoviću da bez odobrenja ne održava nikakvu prepisku sa zvaničnom Crnom Gorom i sa 
crnogorskim vladarom. Pored toga, stalno je izlagao poruzi proglašenje Crne Gore za knjaževinu, otvoreno 
nipodaštavajući značaj crnogorske peticije Nikolaju I, praveći ironične aluzije na postupak ruskog imperatora, 
ističući i vjerovatnoću da je car tako mogao postupiti samo pod uticajem diplomatskih intriga. Garašaninovi 
politički komentari o proglašenju crnogorske knjaževine bili su i ostali politička osnovica sa koje su srpske 
vladajuće garniture izgrađivale svoju političku strategiju prema Crnoj Gori kroz čitavu drugu polovinu XIX i 
prvu polovinu XX stoljeća. Neki istoričari, slijedeći srpsku političku konzervativnu misao, učvršćivanje 
dinastije Petrovića vidjeli su kao početak rivalstva između crnogorske i srpske dinastije a ne kao sukob 
državnih i nacionalnih interesa dvije države i dva naroda, koji ima dugu tradiciju i stare korijene. 











II 
CRNOGORSKO-TURSKI RAT 1852-1853. GODINE 


Diplomatija velikih evropskih država cijenila je da su promjene u državnom vrhu Crne Gore, odobrene od 
strane sveruskog imperatora, predstavljale sigurne predznake političkog zaokreta Nikolaja I. Jedan dio 
vodećih evropskih diplomata držao je da priznavanje crnogorske knjaževine od strane Rusije daje vladajućim 
krugovima na Cetinju ozbiljne izglede u borbi za međunarodno priznanje crnogorske države. Knjaz Danilo je, 
zaista, želio da iskoristi tu istorijsku šansu. ,Osokoljen" postupkom sveruskog imperatora, a željan uspjeha u 
afirmaciji svoje države i svoje nacije, precjenjivao je svoju snagu, držeći da „na maču” može da realizuje ono 
što je njegovim prethodnicima bila samo dobra želja: da proširi crnogorski suverenitet na susjedne oblasti 
pod vlašću otomanske države. 

Pokretanje crnogorskog pitanja pada u vrijeme kad se faktički već bila konstituisala anglo-francuska koalicija 
protiv Rusije. Njezin stub predstavljala je britanska vlada. U želji da izgradi efikasan sistem zaštite od turske 
ekspanzije na Bliskom istoku, lord Palmerston je stalno maštao „o obnovi muslimanskog Istoka". Britanski 
političar je držao da se to najbolje može realizovati putem ,iskrenog umirenja“ hrišćanske raje, a to nije 
imalo druge alternative osim da se ona u građanskim pravima izjednači s muslimanima. Tako preporođena 

Turska, rezonovao je Palmerston, mogla je biti sigurna brana ruskom prodoru na Balkan i u zemlje Bliskog 
istoka. 


Različite interpretacije 


Dok su dvije vodeće evropske sile Zapada s nepovjerenjem prosuđivale o smislu i karakteru ruske odluke, 
saopštene crnogorskom vladaru u Petergofskom dvorcu u Petrogradu 1852, vlada Monarhije je nešto 
drugačije interpretirala politički potez ruskog imperatora. Iako političkim krugovima Monarhije nije bila po 
volji odluka Nikolaja I, vladi u Beču je teško bilo suprotstaviti se takvom diplomatskom potezu, nepune dvije 
godine od trenutka kad su ruske trupe spasile austrijsku državnu zgradu. 

U Carigradu je proglašenje Danila Stankova Petrovića za nasljednog knjaza izazvalo negodovanje. Jedan od 
najistaknutijih turskih državnika, Ali-paša, izjavio je tada da Porta ne bi imala ništa protiv proglašenja 
crnogorske knjaževine, kad bi to bio pravi izraz narodne volje. Pošto je ta, kako se tada isticalo na Bosforu, 
zamisao došla po želji petrogradaskog kabineta, Porta je sa skepsom primila prve vijesti o takvoj odluci. 
Vodeće ličnosti na Cetinju, u prvom redu knjaz Danilo i vojvoda Mirko, u svojim spoljnopolitičkim radnjama 
nijesu se sasvim držali obzira što su ih nametala zvanična stajališta vlada evropskih država. Oni su shvatanja 
evropskih vlada imali u vidu, ali su radili po svojim procjenama. Prvi značajan političko-diplomatski fakat o 
kome su morali ozbiljno da povedu računa bila je akcija razoružanja, koju je sprovodio Omer-paša u Bosni i 
Hercegovini i ustaničko vrenje, što je ta akcija izazivala. Umjesto da s opreznošću proučava sve podatke koji 
su mu pristizali sa uznemirenog bosansko-hercegovačkog područja i da ne žuri u donošenju političko- 
strateških zaključaka, knjaz je odmah krenuo da stvara planove koji su ga vodili u brzu i odlučnu akciju. Da 
bi ispitao raspoloženje srpske vlade, s jeseni 1852. šalje svoje izaslanike (svog ađutanta D. Vukovića i Draga 
Jokova Petrovića) u Beograd da ispitaju raspoloženje srpskih zvaničnih krugova. Srpskom knezu tada nije bilo 
stalo ni do kakve akcije protiv Turaka. Sam Garašanin, koji je vodio glavnu riječ u organizaciji svake 
spoljnopolitičke radnje, smatrao je da poslove takve vrste treba voditi ,postepeno", a ne na način kako je 
rezonovao mladi crnogorski vladar. A kad je postalo izvjesno da je crnogorsko-turski oružani sukob teško 
izbjeći, zvanični krugovi u Beogradu su otvoreno pokazivali neraspoloženje i rezervisanost prema 
Crnogorcima, mada je narod u Srbiji iskazivao moralnu podršku svojoj subraći u Crnoj Gori. 


Zasjeda u klancu Duga 


Vodeći politički krugovi po ostalim jugoslovenskim zemljama su se blagonaklono držali prema događajima u 
Crnoj Gori i na njenim granicama; kao da se znalo da dešavanja u jednom dijelu Hercegovine i u dijelu 
sjeverne Albanije imaju korijen na Cetinju. Krajem oktobra 1852. to je najrječitije pokazao događaj što se 
odigrao u klancu Duga, između Nikšića i Gacka. Tada je jedan turski odred, u jačini od 300 vojnika i oficira, 
pod komandom Đulek-bega, prateći transport sa ratnim materijalom za nikšićki garnizon, naišao na 
crnogorsku zasjedu. Nju je postavilo 200 Katunjana, koji su željeli da osvete svoja dva poginula druga iz 
Pješivaca. Đulek-beg je išao s prethodnicom od 20 ljudi, ne sluteći šta mu je pripremljeno na putu kroz 
klanac. Kad je 26. X 1852. naišao na crnogorsku zasjedu („un numeroso corpo di Montenegrini") - nije mu 
više bilo spasa, ni njemu ni njegovoj pratnji, a nju su sačinjavali kapetan i 20 pratilaca. U narodu su počele 
da se prepričavaju pojedinosti o sukobu u Dugi. Nije, uostalom, bilo ni čudo. Poginuli bimbaša bio je uticajna 
i ugledna ličnost. Dugo godina je obavljao dužnost komandanta nikšićkog bataljona neregularnih trupa. 
Glavna mu je zadaća bila da obezbjeđuje karavanski put Nikšić-Presjeka-Nozdre-Krstac-Gacko. Svi upućeniji 
posmatrači su rezonovali da je događaj u Dugi bio iskra koja je kresnula pored bureta baruta! 

U decembru 1852. tok događaja kreće još opasnijim smjerom. Turske vlasti u Skadarskom ejaletu 
preuzimaju još rizičnije korake. Knjazu je najteže padalo to što je skadarski mutesarif Osman-paša krajem 
1852, kao i 1847, počeo da podbunjuje neka crnogorska plemena protiv zemaljske vlasti, prosipajući i ovoga 
puta u tu svrhu veliki novac. Da bi opomenuo stanovništvo u Piperima, koje je bilo izloženo posebnim 
pritiscima iz Skadra, knjaz Danilo krene s jednim jačim oružanim odredom u to crnogorsko pleme da zastraši 
kolebljive i kazni vinovnike nove saradnje sa Skadrom. Čim je došao na Stijenu Pipersku, knjaz je izdao 
naredbu da se popale kuće svih kolovođa bune protiv zemaljske vlasti. 


Napad na Žabljak Crnojevića 


Dok je knjaz boravio u Piperima, želeći da strogim postupkom smiri uznemirene duhove, starješine riječke 
nahije, iz bojazni da vojska Osman-paše ne udari na knjažev odred sa leđa, izvrše napad na grad Zabljak. 
Napadači su noću, neopaženo, koristeći nevrijeme i okolnost što su se bile izlile jezerske vode pod 
Žabljakom, prišli čamcima gradskim zidinama, ušli s onu stranu grada, čiju je zatamnjenost pojačavala 
sjenka gradskih zidina, pošto su prethodno uhvatili vezu sa jednim izbjeglicom u gradu. Tako su, takoreći 
neopaženo, ušli u Žabljak, zarobili i razoružali gradsku posadu. Jedini otpor pružili su mještani u kamenim 
kućama van gradskih zidina. 

Čim je primio vijest o padu Žabljaka i borbama oko njega, pohitao je skadarski vezir Osman-paša s odredom 
od 6.000 vojnika i oficira da povrati izgubljeni grad. I Crnogorci su odmah koncentrisali jake snage za 
odbranu. Računa se da je tada oko Zabljaka bilo 9.000 Crnogoraca. Od Osman-pašine artiljerijske vatre sa 
jezerskih ratnih leđa Crnogorci su se branili topovima s gradskih zidina. Za tu svrhu su upotrebljavali 
zarobljene artiljerce. . 

Da bi se ojačale pozicije crnogorskoj vojsci pod Zabljakom, sa Cetinja je poslata naredba da crnogorske čete 
pojačaju upade u Hercegovinu. Ovi upadi i borbe pod Zabljakom, kao i pokreti otomanskih trupa prema 
crnogorskoj granici i dolazak turskih đenerala na pozornicu opasnih zbivanja, učvršćivali su uvjerenje u 
javnosti jugoslovenskih zemalja da je rat između Turske i Crne Gore faktički započeo. Pod Zabljakom se on 
stvarno i vodio. Tamo je bila koncentrisana i glavnina crnogorske vojske, pod komandom viceprezidenata 
Praviteljstvujuščeg senata. 

Dok su pod Zabljakom biješnjeli okršaji, stigla je naredba iz Carigrada vezirima u Sarajevu, Mostaru i Skadru 
da se pristupi koncentričnom napadu na Crnu Goru. 

Rat se mogao izbjeći da je knjaz Danilo poslušao rusku diplomatiju. To je trebalo da učini na vrijeme. Onako, 

kako je on postupio, izdajući naredbu 25. XII 1852 - već je bilo kasno! . 

Crnogorska vojska je držala osvojeni grad više od mjesec dana. Po nekim izvorima, pod Zabljakom je 
izbačeno iz stroja 80 Crnogoraca, dok ruski izvori navode cifru od 200 poginulih. Crnogorci su odvukli veliki 
plijen iz grada, pored ostalog i četiri artiljerijska oruđa. 

Drugi dan po crnogorskom napuštanju Zabljaka objelodanjen je sultanov ferman u Sarajevu. Prorokove 
zastave istaknute su na svim javnim zgradama i nagoviješten sveti rat protiv Karadaga. Borbene pjesme 
imale su cilj da raspale vjerski fanatizam protiv ,đaura“. 


Omer-pašin pohod 


Glavnokomandujući turske vojske mušir Omer-paša krenuo je iz Bitolja za Skadar još 17. decembra. Njegove 
snage na frontu prema Podgorici u početku su imale oko 12.000 oficira i vojnika, a očekivalo se toliko i na 
sektoru prema Hercegovini. Po onovremenim izvorima, računa se da je ukupna snaga neregularnih i 
regularnih turskih trupa iznosila 33.4000 vojnika i oficira, sa 28 artiljerijskih oruđa, od čega 18 brdskih. Pred 
sam početak operacije bilo je pod neposrednom komandom Omer-paše 17.400 oficira i vojnika. 

Glavnina turskih turpa bila je koncentrisana na prostoru Podgorica-Spuž. One su u početnoj fazi imale cilj da 
se spoje s trupama koje su nadirale pravcem Nikšić-Ostrog-Spuž i da, sastavljene, izvrše udar na glavninu 
crnogorske vojske, raspoređene linijom Orja Luka-Zagreda-Zagarač-Krusi-Kokoti. Tu su snage branile glavni 
strategijski pravac Grada-Rijeka Crnojevića-Cetinje. 

Trupe đenerala Derviš-paše iz pravca Hercgovine i one Selim-bega barskog iz pravca Sutormana igrale su 
ulogu sporednih snaga. Njihov je cilj bio da, prodirući od Bileće prema Grahovu i od Bara prema Sutormanu, 
Viru Crmničkom i Rijeci Crnojevića, odvlače crnogorske jedinice sa glavnog strategijskog pravca. 

Knjaz Danilo je preuzeo crnogorsku vrhovnu komandu. Ukupne snage na koje je mogao da računa na svim 
sektorima glavnog i sporednih frontova iznosile su oko 20.000 vojnika. Njegova vojska je bila naoružana 
dosta zastarjelim kremenjačama, a bila je i bez dovoljno municije. Njezinu prednost činio je brdoviti teren, 
na koji su Crnogorci privikli da ratuju, težeći da protivnika uvijek natjeraju na blisku borbu. Protivnik je to 
dobro znao, pa je uvijek i izbjegavao borbu prsa u prsa. O ishrani knjaževih trupa starao se narod, o odjeći i 
obući-takođe! 

Početkom januara 1853. turske trupe su prešle crnogorsku granicu na Sutormanu i krenule ka Viru 
Crmničkom. Naročito jake borbe vođene su u Limljanima. U tim borbama s crnogorske strane učestvovale su i 
žene i to u prvim borbenim redovima. Na tom sektoru branioci su pružili zadivljujući otpor. To je uslovilo da 
na crmničkom pravcu branioci brzo stabilizuju front, tako da do kraja rata Turcima nije pošlo za rukom da 
liniju fronta pomjere. 

Trupe đenerala Derviš-paše savladale su otpor Grahvljana i 16. I 1853. ušle u Grahovo. Tu su, u neposrednoj 
blizini Grahova, zarobile grahovskog vojvodu Jakova Dakovića, koji je bio prinuđen da se preda Derviš-paši. 


Ostroški ,zatvor" 


U isto vrijeme započeli su žestoki okršaj u Martinićima. Cilj turskih trupa koje su nadirale od Nikšića bio je 
spajanje s odredima Ismail-paše. One su se iz Nikšića kretale u dva pravca ka Ostroškom klancu. Jedna 
kolona je išla direktno na Planinicu, dok se druga uputila zaobilaznim smjerom-preko Nikšićke Župe i Bršna 
ka Ostrogu. Pošto su savladale jak otpor branilaca Zupskog manastira, otomanske trupe su preko Bršna i 
Kunka krenule pravo na manastir Ostrog. Prethodno su savladale neznatan otpor na Kunku i Poviji. Jedan 
manji odred, nešto više od pedesetak ljudi, pod komandom vojvode Mirka Petrovića, sastavljen od istaknutih 
narodnih prvaka iz čitave Crne Gore, zatvorio se u Gornjem ostroškom manastiru i tako je započela čuvena 
Ostroška opsada. 





naa i dl 


BEJIVKMI BOJBONA MMPKO INETPOBMB 





Branioci su izdržali devet dana, odbijajući turske udare, spremni da se brane do posljednjeg čovjeka. Pred 
sam kraj opsade, vojvoda Mirko je poslao dva istaknuta prvaka iz Pješivaca Nikolu Pekova Mijuškovića i 
perjanika Mihaila Avramova Backovića da jednom rizičnom stazom uz Ostrošku gredu, noću, pođu u knjaz- 
Danilov štab, koji se tada nalazi na Cerovu i jave mu da je posljednji trenutak da se nešto preduzme za spas 

ospjednutih. Knjaz je tada obrazovao specijalni odred od 300 ratnika, pod zapovjedništvom prezidenta 
Praviteljstvujušćeg senata Pera Tomova Petrovića, sa naredbom da po svaku cijenu izvrše deblokadu Gornjeg 
manastira. Odred je u toku noći neopaženo prošao kroz turski raspored, s južne strane Ostroške grede, 
došao do branilaca, sve ih oslobodio i sa sarkofagom i moštima Svetog Vasilija Ostroškog krenuo istim putem 
ka glavninu na Cerovu, sudarajući se sa turskim jedinicama na svakom koraku, krčeći sebi put sabljama i 
noževima. Jedan od učesnika je zabilježio da je računao da niko ne može izaći živ iz takvog obruča, iz kog 
asu turski vojnici i oficiri na njih kidisali kao divlji zvjerovi. U narodnom pamćenju, ostroški ,zatvor" ostao je 
kao jedan od nezaboravnih primjera crnogorske ratne slave. 


Bojevi u Crmnici 


Kad su započele operadcije na svim sektorima fronta, Omerpaša je procijenio da od uspjeha otomanskih 
trupa na crmničkom sektoru zavisi izvođenje operacija na strategijskom pravcu napada. Zbog toga su se na 
području Crmnice razvili bojevi koji su ušli u najslavnije stranice ovog rata. Otomanske trupe koncentrisane u 
zoni crnogorskoturskog graničnog pojasa prema Baru, krenule su ka Karuču, Limljanima i Boljevićima, u 
jačini od 6.500 7.000 oficira i vojnika. Njima se u prvi mah mogao suprotstaviti jedan odred Crmničana od 
svega stotinak boraca. Oni su se protiv prednjih odreda turske vojske borili s ,nečuvenom hrabrošću" i pružili 
otpor punih ,šest časova", da bi se na kraju, ipak, morali povući. Osjećajući opasnost koja se nadvila nad 
čitavom nahijom i da se radi o kritičnom trenutku opstanka crnogorskih odreda kod Limljana, priskočile su u 
pomoć žene i djevojke i u ,oskudici oružja tukle su se kamenjem“. Bilans ovog krvavog šestočasovnog 
okršaja bio je težak za tursku vojsku na bojištu je ostavila 60 mrtvih i 120 ranjenih. 

Crmničani su počeli da utvrđuju kuće, da od njih prave male tvrđave, riješeni da bez krvi ne napuštaju svoja 
ognjišta. Kad je saznao za dramu u Crmnici, knjaz Danilo im je poslao pomoć. Prvu je predvodio Vuko 
Petrović. Kasnije su im priskočili u pomoć odredi iz Ljubotinja, iz Dobrskog Sela i Građana, s jednim odredom 
Katunjana, uzaludno pokušavajući da jurišima istjeraju turske jedinice sa zauzetih pozicija. Kasnije su se 
crnogorske snage povukle i napravile odbrambeni sistem od Godinja ka Boljevićima i Viru. Izvještavajući 
knjaza Danila o tome, branioci su saopštavali da im Turci neće ,nauditi bez velike... pogibije" 


Nadiranje Turaka 


Čim se front u Crmnici stabilizovao i Turci bili prinuđeni da iz napada prijeđu u odbranu, glavnina otomanskih 
snaga je krenula sredinom januara (2/14. I 1853) ka Martinićima. Pop Đoko Bošković je javljao da turska 
kolona broji oko 12.000 vojnika i oficira, da hita kako bi se što prije spojile s trupama Ismail-paše. Turske 
trupe su prodrle duboko u crnogorski raspored na sektoru Martinića, gdje su pop Risto Bošković i Jole Piletić 
pokušavali da ih zadrže i spriječe dalji prodor. Turske trupe su, kako je knjaz Danilo izvještavao 
Kovaljevskog, u svom nadiranju palili sve pred sobom, rušile sve, čak i crkve, sjekle sve zarobljenike, 
uključujući djecu i starce. Ziteljima popaljenih i opustošenih sela bilo je teško prijeći na desnu obalu Zete i 
Sušice zbog nadošlih voda. Turski komandanti su se nadali da im je put ka Cetinju otvoren. Ali su se prevarili 
jer je upravo tada sva Crna Gora na nogama. Pod oružjem je bio svaki žitelj koji je pušku mogao da nosi. 
Krajem januara spojile su se turske trupe u dolini Zete. Crnogorska vojska bila je prinuđena da se zadrži 
samo na pozicijama na desnoj obali. 

Dok se očekivao krvavi rasplet na crnogorsko-turskom ratištu, saznalo se da je austrijska vlada uputila u 
Carigrad svog specijalnog izaslanika feldmaršala Lajningena, sa zadatkom da od sultana i otomanske vlade 
zatraži trenutnu obustavu neprijateljstava. Toj se akciji pridružila i ruska vlada. I ona je uputila u otomansku 
prijestonicu svog izaslanika-knjaza Menščikova. Ovaj fakat je bitno djelovao na izmjenu strategijske pozicije 
Crne Gore. Čekao se samo zvanični izaslanik iz Carigrada da muširu Omer-paši prenese naredbu o obustavi 
operacija. 


Diplomatska intervencija 


U Crnoj Gori je svako s nestrpljenjem očekivao rezultate intervencije dvije vodeće države u politici na Istoku. 
Uznemirena javnost po jugoslovenskim zemljama takođe je sa žudnjom iščekivala diplomatske akcije 
Lajningena i Menščikova. Za to vrijeme ratujuće strane, raspoređene na relativno širokom frontu, duž desne 
obale Zete, Sušice i Sitnice, pripremale su se za odlučujuće sudare. Knjažev Glavni stan nalazio se u Zagredi. 
Upravo tada je doputovao u knjažev Stab austrijski pukovnik Đorđije Stratimirović, sa nekoliko artiljerijskih 
stručnjaka. Zajedno s knjazom, u januaru 1853, Stratimirović je razradio plan o noćnom udaru na turski 
logor u selu Glavica, u blizini Orje Luke. Crnogorci su tada upotrijebili neku vrstu eksplozivnih naprava, koje 
su im pripremili austrijski oficiri. U noćnoj sječi, što je uslijedila poslije juriša, ostalo je na bojištu 1.000 
turskih vojnika. Pokazalo se da je uništenje mostobrana kod Glavice predstavljalo najveći vojni uspjeh snaga 
knjaza Danila u ovom ratu. 

Stanje na frontu je pokazivalo da nijesu bile angažovane sve snage ni jedne ni druge strane. Izgledalo je kao 
da je rat na samom početku, tako se barem činilo po raspoloženju crnogorskih odreda. Svi su, ipak, očekivali 
to što će donijeti austrijsko-ruska intervencija na Porti. Na samom crnogorskom-turskom ratištu su na neki 
način doprli glasovi o diplomatskoj energičnosti rusko-austrijske intervencije. To je bio sasvim nov političko- 
strateški faktor u razvoju rata. Njemu se kraj već nagovještavao i turske političko-strateške pretenzije su 
morale biti stavljene pod strogu kontrolu dvije vodeće sile na Istoku prije nego što je rat i započeo u svojoj 
punoj žestini. 

Početkom februara 1853. prispjeli su u Glavni stan turskog komandanta izaslanici austrijske vlade i predali 
muširu kopije svojih zahtjeva Porti za trenutno prekraćivanje ratnih dejstava. Uprkos pokušajima turskog 
komandanta da otvori pregovore o prekraćenju operacija, austrijski izaslanici su brzo prozreli njegovu 
namjeru, pa su gotovo ultimativno zatražili da se potpiše sporazum o trenutnom prekidu ratnih dejstava. 
Sporazum je potpisan u Podgorici 16/28. II 1853. 


Procjene gubitaka 


www.montenegrina.net/pages/pages1/istorija/cg_u_xix_vijeku/sazdanje_crnogorske_nacionalne_drzave6_b_pavicevic.htm 20/21 


11/6/21, 4:03 PM MONTENEGRINA - digitalna biblioteka crnogorske kulture i nasljedja 


Žrtve koje su Crnogorci imali u toku dvomjesečnog ratovanja teško je ustanoviti. Najveće su bile na samom 
početku rata, u borbama oko Zabljaka, a materijalne štete bile su ogromne. Pojedini djelovi crnogorske 
državne teritorije bili su opustošeni i razoreni. Naročito su postradala naselja oko Grahova, zatim Piperi, 
djelovi Bjelopavlića, Pješivci i neki rejoni Crmničke nahije. Crna Gora nije imala sredstava da ih obnovi, a 
falilo je i finansijskih sredstava za nabavku žita. Narodu je zaprijetila opasnost od gladi. Vrativši se na 
zgarišta svojih domova, jedan broj žitelja počeo je da se sprema za seobu u Srbiju. 

O gubicima Omer-pašine armije 1852-1853. na crnogorskom ratištu postoje opšti podaci austrijskog i ruskog 
porijekla. Po austrijskim izvorima, turska armija je imala 4.000 poginulih i 6.000 ranjenih vojnika i oficira, 
dok su ukupni materijalni rashodi ratovanja koštali tursku državnu kasu 35.000.000 pijastri. Po podacima 
koje daje ruski pukovnik Jegor Petrovič Kovaljevski, tada zvanični izaslanik ruske vlade, u operacijama su 
trupe Omer-paše pretrpjele gubitke od 2.000 poginulih vojnika i oficira. 


SEDMI DIO 

